DUN Melaka lulus tubuh dua kumpulan Tabung Wang Amanah

AYER KEROH, 15 Mac - Kumpulan Wang Tabung Amanah Melaka dan Kumpulan Wang Perbadanan Ketua Menteri Melaka (CMI) ditubuhkan.Penubuhan dua kumpulan wang amanah itu telah diluluskan dalam Persidangan Pertama, Penggal Kedua, Dewan Undangan Negeri (DUN) Melaka Ke-15.Usul itu dibentangkan oleh Ketua Menteri Datuk Seri Sulaiman Md Ali mengikut resolusi bawah Seksyen 10(4)(b) Akta Acara Kewangan 1957 (Disemak 1972) bagi menubuhkan dua kumpulan wang amanah tersebut. Usul tersebut disokong oleh Datuk Seri Ab Rauf Yusof (BN-Tanjung Bidara) dan kemudiannya dibahas oleh lima Ahli Dewan Undangan Negeri (ADUN) iaitu Fairul Nizam Roslan (BN-Asahan), Dr Mohd Yadzil Yaakub (PN-Bemban), Adly Zahari (PH-Bukit Katil) dan Mohd Noor Helmy Abdul Halem (BN-Duyong).Sulaiman ketika menggulung usul berkenaan berkata penubuhan kedua-dua tabung itu bakal memberi impak positif kepada kerajaan negeri terutama dalam aspek tadbir urus kewangan dan aset-aset kerajaan negeri dengan lebih telus. "Dilihat sebagai penambahbaikan urus tadbir kewangan tabung amanah dan CMI ke arah menginstitusikan ketelusan segala terimaan dan bayaran berkaitan pengurusan dan aset milik kerajaan negeri, yang ketiga ketiga penubuhan kumpulan Wang Amanah ini membolehkan penyata kumpulan wang amanah ini diaudit oleh Jabatan Audit Negara dan dibentangkan di dewan yang mulia ini bersama penyata kewangan kerajaan negeri sebagai kumpulan wang amanah disatukan" kata Sulaiman di sini.

(Sulaiman ketika membentangkan usul penubuhan dua kumpulan Wang Amanah berkenaandan mendapat sokongan 25 Ahli Dewan Undangan Negeri (ADUN) Melaka pada Persidangan itu)

Usul tersebut disokong sebulat suara oleh 25 ADUN manakala tiga ADUN tidak hadir.


KPM, KBS meterai Kod Sukan Selamat

PUTRAJAYA, 15 Mac- Kementerian Pendidikan (KPM) akan memeterai kerjasama dengan Kementerian Belia dan Sukan (KBS) minggu depan bagi menerapkan Kod Sukan Selamat di sekolah.Menteri Pendidikan, Fadhlina Sidek berkata penerapan kod itu nanti akan terpakai untuk semua jenis kejohanan sukan di peringkat KPM.Ia selaras dengan komitmen kementerian mewujudkan ekosistem selamat untuk anak-anak bersukan dan dilindungi termasuk gangguan seksual, buli dan pengantunan."Intipati Kod Sukan Selamat ini antara lain ia adalah pengiktirafan berdasarkan olimpik punya kod. "Yang kedua, ia merangkumi banyak aspek khususnya tentang etika perlindungan dan peranan ibu bapa komuniti sukan secara keseluruhan dan akhirnya pastilah berkait rapat dengan akses untuk membuat aduan sekiranya ada kes-kes melibatkan gangguan seksual, buli dan sebagainya, kata Fadhlina.

Beliau ditemui media selepas melancarkan Takwim Kejohanan Majlis Sukan Sekolah Malaysia (MSSM) 2023 dan Seminar Kejurulatihan Sukan, di sini hari ini.Kejohanan MSSM 2023 akan dilaksanakan secara 4 fasa bermula 15 Julai depan yang menyasarkan lebih 19,000 penyertaan terdiri daripada murid, jurulatih, pengurus dan pegawai kontinjen Majlis Sukan Negeri.


Ruang solat lebih besar di PPS Johor

JOHOR BAHRU, 15 Mac- Menjelang bulan Ramadan, Majlis Agama Islam Negeri Johor (MAINJ) dan Jabatan Agama Islam Negeri Johor (JAINJ) akan menyediakan ruang solat lebih besar dan selesa di Pusat Pemindahan Sementara (PPS) yang masih beroperasi. Ia bagi membolehkan penghuni PPS melaksanakan solat jemaah dan Tarawih dengan selesa, memandangkan mereka dijangka berlindung di PPS sehingga Ramadan.  Menurut Exco Hal Ehwal Agama Islam negeri, Mohd Fared Mohd Khalid, penyediaan ruang solat berkenaan akan dilaksana secepat mungkin sebelum Ramadan minggu depan. "Tidak boleh lupa juga ya, kalau sekarang kita perasan sebahagian PPS tidak mempunyai ruang solat yang luas jadi kita kena sediakan supaya lebih ramai dapat sama-sama tunaikan solat fardu dan tarawih," kata Mohd Fared kepada pemberita selepas pengumuman kadar zakat fitrah Johor 2023 di sini. Sementara itu, 12 masjid dan 11 surau di Batu Pahat, Tangkak dan Muar dikenal pasti terjejas akibat banjir, setakat ini. Makluman kerosakan, termasuk kerosakan sekolah-sekolah agama Kerajaan Johor sudah dibentangkan dalam Mesyuarat Kerajaan Johor, hari ini.  Jumlah itu akan bertambah dari semasa ke semasa dan jumlah akhir akan diketahui selepas banjir reda sepenuhnya.

(Mohd Fared berkata Ruang solat lebih besar akan  disediakan di PPS Johor)


Insurans di bawah payung Rahmah bakal diperkenalkan

SELANGOR, 15 Mac- Satu pelan pinjaman dan insurans perlindungan bagi golongan B40 akan diperkenalkan di bawah payung Rahmah.Menteri Perdagangan Dalam Negeri dan Kos Sarah Hidup Datuk Seri Salahuddin Ayub berkata, satu sesi libat urus berkaitan akan diadakan bersama institut perbankan dan pihak insurans bagi membincangkan inisiatif berkenaan.

(Menteri Perdagangan Dalam Negeri dan Kos Sarah Hidup Datuk Seri Salahuddin Ayub)

"Saya selepas menu, selepas jualan, selepas pakej dan kafe saya juga telah meminta diadakan perbincangan dengan pihak bank dan perkara ini akan saya mungkin adakan minggu depan dengan pemain industri perbankan ini supaya mungkin sebentar tadi dengan pihak pengurusan MBSB mereka cakap mungkin ada pinjaman untuk b40, jadi ideanya sudah ada, jadi untuk seterusnya kita akan adakan sesi libat urus," katanya pada sidang media Kempen Klasiknya Raya Mydin di bawah Payung Rahmah di Pasar Raya Besar Mydin USJ.Tambah beliau, sebelum ini satu perbincangan sudah diadakan bersama Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz bagi mendapatkan pandangan dan cadangan dalam mengadakan perbincangan dengan bank tempatan.Dalam pada itu, Datuk Seri Salahuddin turut menyatakan akan mengumumkan skim harga maksimum menjelang sambutan hari raya dalam masa terdekat.


Gerakan bantuan pasca banjir di Johor dipergiat

IPOH, 15 Mac - Misi bantuan pasca banjir di Johor akan terus dipergiat, kata Ketua Pesuruhjaya Angkatan Pertahanan Awam Malaysia (APM), Aminurrahim Mohamed.Pihaknya telah menerima arahan dari Menteri di Jabatan Perdana Menteri (Hal Ehwal Sabah, Sarawak, dan Tugas-tugas Khas) bagi menggantikan 180 pegawai sukarelawan yang dihantar daripada negeri lain untuk membantu kawasan terjejas.  Jumlah penghantaran itu bagaimanapun bergantung kepada keputusan jawatankuasa yang akan menentukan bilangan anggota yang diperlukan.  "Di Johor memang kita sedang menunggu sebab di negeri Johor ini kita memang ada satu jawatankuasa yang menentukan keperluan keperluan berapa banyak sukarelawan dan kita sudah bersedia. "Kita sediakan untuk menghantar sebab kita perlu tunggu daripada jawatankuasa tersebut untuk ditempatkan di kawasn mana, sebab kita tidak mahu ada tempat tempat yang tertumpu," kata Aminurrahim, di sini.

(Aminurrahim ketika ditemui media ketikaSambutan Bulan Pertahanan Awam dalam Majlis Perhimpunan Setiadi Kompleks Kementerian Dalam Negeri (KDN) Perak pagi tadi)

Sehingga kini, seramai 1,200 anggota telah terlibat dalam bantuan pasca banjir di Johor. Jelasnya, sukarelawan APM ketika ini mempunyai kekuatan 10,300 anggota yang aktif dan telah berdaftar.


Selangor sahut saranan PM, terap elemen Malaysia Madani

SHAH ALAM, 15 Mac- Selangor menyahut saranan Perdana Menteri, Datuk Seri Anwar Ibrahim dalam menerapkan elemen Malaysia Madani dalam setiap pelaksanaan dan gerak kerja negeri itu.  Menteri Besar Selangor, Datuk Seri Amirudin Shari berkata konsep itu mampu memberi impak positif terhadap pembangunan insan masyarakat."Elemen berkanaan juga memberi kesan postif terhadap pembangunan fizikal."Sebagai contoh nilai-nilai mampan, beberapa polisi dan pendekatan kerajaan seperti moratorium pembalakan hatta kepada pelaksanaan program-program kebajikan memberikan penerapan kepada aspek kemampanan," katanya kepada pemberita di sini.


Bekalan bahan mentah di Johor mencukupi

(Datuk Seri Mohamad ketika ditemu bual media di Pengerang)

PENGERANG , 15 Mac- Bekalan bahan mentah termasuk sayur-sayuran di Johor dijamin mencukupi terutama ketika Ramadan.

Bekalan juga akan diperoleh dari negeri-negeri jiran bagi menampung keperluanSelain itu FAMA akan membuka Agro Bazar di beberapa lokasi terjejas banjir. Menteri Pertanian dan Keterjaminan Makanan, Datuk Seri Mohamad Sabu berkata, Agro Bazar itu akan dibuka di daerah terjejas seperti Segamat dan Batu Pahat, selepas banjir surut.  "Kerugian sedang dibanci, pihak NADMA sedang bantu pihak Kementerian Luar Bandar, Kementerian Pertanian, FAMA buat kajian."Nanti kita lihat kerosakan dan permohonan mereka. Kita pertimbangkan insya-Allah dijamin oleh FAMA akan dibawa ke tempat-tempat lain, untuk memenuhi permintaan bulan Ramadan," kata Mohamad kepada media di sini.

(Datuk Seri Mohamad berkata bekalan bahan mentah di Johor mencukupi)


Elak penipuan, MOTAC terus perkasa sektor pelancongan

KUALA LUMPUR, 15 Mac- Kerjasama strategik yang diwujudkan antara Kementerian Pelancongan, Seni dan Budaya (MOTAC), Jabatan Siasatan Jenayah Komersial Bukit Aman, Polis Diraja Malaysia (JSJK, PDRM) dan Jabatan Pengangkutan Jalan (JPJ) di peringkat Ibu Pejabat dan Negeri memberikan impak positif dari tahun ke tahun.Antara kerjasama yang dilakukan adalah seperti Sekatan Jalan Raya (SJR) bagi memeriksa kenderaan persiaran untuk penggunaan khidmat pemandu pelancong, penggunaan kenderaan selain kenderaan persiaran yang telah dilesenkan dan pengendali kenderaan persiaran yang tidak berlesen serta penyiasatan perusahaan pelancongan, risikan dan sebagainya.

(Ketua Setiausaha MOTAC, Datuk Saraya Arbi)

Menurut Ketua Setiausaha MOTAC, Datuk Saraya Arbi kerjasama ini telah membuahkan hasil yang memberangsangkan dalam sektor pelancongan. "Berdasarkan rekod MOTAC, terdapat peningkatan bilangan kenderaan dan premis pengusahaan pelancongan yang diperiksa dan diberikan notis pemeriksaan untuk siasatan," katanya kepada media selepas majlis MOTAC melantik pegawai perhubungan (focal person) kepada rakan strategik PDRM dan JPJ.Menurut beliau, sepanjang tahun 2022 sebanyak 327 bilangan pemeriksaan dengan 71 notis pemeriksaan dikeluarkan kepada pengusahaan pelancongan. Manakala dalam dua bulan pertama tahun 2023, MOTAC telah mencatatkan 394 bilangan pemeriksaan dengan 61 notis pemeriksaan.


Kurangkan cuti, syarat kembalikan takwim persekolahan bermula Januari

PUTRAJAYA, 15 Mac- Pemindahan takwim permulaan sesi persekolahan kembali ke bulan Januari boleh dilaksanakan segera dengan syarat mengurangkan jumlah cuti sedia ada.  Bagaimanapun langkah itu dilihat akan mengganggu waktu rehat guru dan pelajar selain memberi kesan dari sudut ekonomi dan pelancongan.  Menurut Ketua Pengarah Pendidikan, Datuk Pkharuddin Ghazali, sebarang perubahan berkaitan takwim persekolahan perlu dilakukan mengikut Akta Pendidikan 1996.  Akta tersebut menetapkan jumlah minimum hari persekolahan mestilah tidak kurang daripada 190 hari bagi setiap takwim persekolahan.  "Kalau kita nak kembalikan semula kita perlu kekalkan 190 hari dan kita anjaklah sedikit demi sedikit. Mungkin dari segi matematik tuan-tuan boleh buat kiraan untuk potong di mana dan anjak berapa banyak. "Jadi bukan satu perkara yang boleh dilaksanakan dalam tempoh singkat. Dia akan ambil beberapa tahun dengan pengorbanan semua pihak," kata Pkharuddin dalam sidang media selepas menyampaikan amanat pembukaan sesi persekolahan 2023/2024 di sini. Tambah beliau pihaknya juga akan melakukan pertimbangan sewajarnya dan mengambil kira keselesaan semua pihak dalam menetapkan takwim persekolahan pada setiap tahun.  Sesi persekolahan 2023/2024 yang bermula 19 dan 20 Mac ini dilewatkan sedikit bagi memastikan pengoperasian peperiksaan Sijil Pelajaran Malaysia (SPM) 2022 berjalan lancar.

(Datuk Pkharuddin berkata pemindahan takwim permulaan sesi persekolahan kembali ke bulan Januari boleh dilaksanakan segera dengan syarat mengurangkan jumlah cuti sedia ada)


Program MBI Prihatin bantu sediakan keperluan sekolah

PERAK, 15 Mac- Seramai 40 pelajar Sekolah Menengah Kebangsaan Raja Perempuan, Ipoh dari golongan B40 disantuni menerusi sumbangan barang keperluan sekolah.  Program digerakkan Majlis Bandaraya Ipoh dibawah inisiatif 'MBI Prihatin' dengan kerjasama syarikat Navira Meditech Sdn Bhd serta Persatuan Ibu Bapa dan Guru (PIBG) sekolah berkenaan.

(Datuk Bandar Ipoh, Datuk Rumaizi Baharin menyampaikan sumbangan keperluan sekolah)

Datuk Bandar Ipoh, Datuk Rumaizi Baharin berkata, program diadakan bertujuan membantu meringankan beban ibu bapa yang kurang berkemampuan dalam menyediakan kelengkapan sekolah kepada anak-anak mereka.  "Mana-mana syarikat yang hendak menaja seperti kita tahu perkara CSR sumbangan ini pun kita ada beberapa insentif seperti pengecualian cukai dan pelbagainya, dan memang kita mengalu-alukan, ini salah satu program yang dapat kita memberi pulangan balik kepada masyarakat B40," katanya.Dalam pada itu, syarikat Canggih dalam perancangan untuk membangunkan sebuah kilang menjahit pakaian di Seri Iskandar, Perak.  Pengarah Urusan Canggih Sutera Sdn Bhd, Rozamir Zulkifli berkata, apabila siap kelak, ia bakal menyediakan peluang pekerjaan kepada penduduk sekitar.  "Tapi ini peluang pekerjaan kepada anak muda, khususnya kita juga bagi peluang kepada yang mencari kerja, kita ada giatmara, vokasional, yang mana menjahit tu boleh juga mereka sebagai pekerja kepada kita," katanya di sini.


RM29 juta diperuntukkan naik taraf LKIM

PENGERANG, 15 Mac- Sebanyak RM29 juta diperuntukkan Kementerian Pertanian dan Keterjaminan Makanan bagi naik taraf infrastruktur di Kompleks Lembaga Kemajuan Ikan Malaysia (LKIM), di sini.  Ia bagi pembinaan groin dan kerja membuang mendapan di kompleks tersebut. Menterinya, Datuk Seri Mohamad Sabu berkata, ia salah satu usaha kementeriannya memperkukuh industri perikanan menerusi naik taraf fasiliti. "Kita harap kompleks ini akan dinaik taraf dan nelayan akan guna kemudahan dengan lebih baik. Selain itu, bantuan-bantuan kepada nelayan sebanyak RM300 sebulan. Diharap subsidi ini akan mengurangkan bebanan mereka," katanya kepada pemberita di sini.Beliau turut menyampaikan bantuan elaun sara hidup kepada 408 orang nelayan di Pengerang, melibatkan peruntukkan berjumlah RM122,400.  Selain itu, penyerahan lesen sampan khas turut diberikan kepada 47 nelayan serta bantuan RM200 dan bakul makanan kepada nelayan terjejas banjir.


37 unit pengurusan hutan dapat sijil MTCS

KUALA LUMPUR, 15 Mac- Sebanyak 37 unit pengurusan hutan dengan sejumlah 5.81 juta hektar hutan dan 360 syarikat rantaian jagaan telah dipersijilkan di bawah Skim Pensijilan Kayu Malaysia (MTCS) sehingga 31 Disember 2022.Menurut Timbalan Perdana Menteri Datuk Seri Fadillah Yusof yang juga Menteri Perladangan dan Komoditi, sehingga kini prestasi eskport produk kayu yang diperakui MTCS menunjukkan pertumbuhan yang progresif.

(Menteri Perladangan dan Komoditi Datuk Seri Fadillah Yusof)

Jelasnya jumlah eksport awal adalah sebanyak 732 meter padu pada tahun 2002 dan secara kumulatif telah meningkat kepada 2.97 juta meter padu setakat Disember tahun lalu dan telah dieksport ke 72 buah negara."Perluasan skop bagi kategori produk yang diperakui amat menggalakkan apabila ia berkembang daripada kayu gergaji dan venir yang diproses utama kepada rangkaian produk yang lebih luas seperti papan lapis, acuan, parket, serpihan kayu, pelet kayu, pintu, perabot kayu serta bukan-hasil hutan tradisional seperti ubat nyamuk, lampin bayi dan dulang telur."Prestasi eksport produk kayu yang diperakui MTCS menunjukkan pertumbuhan yang progresif," katanya semasa berucap merasmikan Persidangan Antarabangsa Pensijilan Kayu: Meneroka sempadan masa depan di Ibu Negara.Persidangan itu turut diadakan secara hibrid dengan membentangkan hasil projek penyelidikan, Keberkesanan Skim Pensijilan Kayu Malaysia (MTCS) terhadap Pengurusan Hutan, Perindustrian dan Perdagangan, yang telah dilaksanakan Majlis Pensijilan Kayu malaysia ( MTCC) dan Institut Alam Sekitar dan Pembangunan (LESTARI) selama tiga tahun sejak 2019.Jelasnya lagi beliau turut mengiktiraf usaha dan inisiatif kerajaan negeri di Semenanjung, Sabah dan Sarawak yang menunjukkan komitmen cemerlang bagi memastikan pelaksanaan Pengurusan Hutan Lestari (SFM) melalui pensijilan kayu.


KPM peruntuk RM40 juta baik pulih, penyelenggaraan

KUALA LUMPUR, 15 Mac- Kementerian Pendidikan Malaysia (KPM) komited dalam memastikan penyediaan prasarana pendidikan termasuk kuaters guru yang kondusif dan selamat untuk diduduki. RM40 juta diperuntuk KPM setiap tahun bagi tujuan baik pulih dan penyelenggaraan yang turut melibatkan pemantauan dari Jabatan Kerja Raya (JKR).Menurut AHli Parlimen Tanjong, Lim Hui Ying, "imbuhan tetap perumahan serta 50%, elaun sara hidup guru-guru akan dipotong, peruntukan ini dimasukkan ke dalam hasil kerajaan bawah kumpulan wang yang disatukan. "KPM memperuntukkan anggaran RM40 juta setiap tahun bagi tujuan penyelenggaran kuaters KPM bawah peruntukan pembangunan," katanya ketika menjawab pertanyaan wakil Bentong, Young Syefura Othman.Beliau memaklumkan ketika ini hanya 29,207 unit kuaters guru yang diduduki daripada 47,947 unit jumlah keseluruhan. Bagi kuarters guru yang tidak diduduki, KPM telah melantik perunding hartanah bagi menjalankan kajian cadangan penyelesaian dan mengoptimumkan penggunaan kuarters yang akan selesai pada April tahun ini.


Kerajaan tingkat penglibatan Orang Asli pulih alam sekitar

SELANGOR, 15 Mac- Kementerian Sumber Asli, Alam Sekitar dan Perubahan Iklim akan terus meningkatkan penglibatan masyarakat Orang Asli dalam usaha pemeliharaan alam sekitar.Ianya bertepatan dengan salah satu rukun Malaysia MADANI iaitu kemampanan yang mensyaratkan kesejahteraan dan keseimbangan dengan pengertian saling menghormati dan mengasihi sesama manusia dan alam sekitar termasuk haiwan dan tumbuhan.Menterinya Nik Nazmi Nik Ahmad berkata komuniti itu dilihat mampu menjadi barisan hadapan kerana mempunyai ilmu dan kemahiran menggunakan sumber alam dengan impak minimum terhadap risiko pencemaran.

(Menteri Sumber Asli, Alam Sekitar dan Perubahan Iklim (NRECC), Nik Nazmi Nik Ahmad)

"Kerana mereka hidup dan berdepan dengan cabaran harimau ini dan bagamana untuk memastikan spesis yang terancang ini dapat dipertahankan jadi tanpa penglibatan mereka tidak dapat berjaya dan saya tengok macam disana pun NGO tersebut bukan hanya membuat program pendidikan, program kebudayaan dengan masyarakat Orang Asli supaya ada dan juga dapat memastikan mereka dapat memainkan peranan sebagai barisan depan "jadi saya yakin lah kita akan bekerjasama wlpun jakao dibawah kwilyah persekutuan tetapi kita akan bekerjasama, supaya kita dapat melibatkan mereka dengan lebih aktif untuk memelihara alam sekitar," katanya selepas merasmikan pelancaran program penanaman pokok merupakan salah satu program tanggungjawab sosial korporat (CSR) AEON BIG Sdn Bhd di Dewan Serbaguna JAKOA, Gombak. Dalam program berkenaan sebanyak 300 anak pokok buah dan pokok hutan ditanam hasil kerjasama antara Jabatan Kemajuan Orang Asli (JAKOA) serta AEON BIG dengan penglibatan seramai 70 orang sukarelawan.


Kurangkan cuti sekolah boleh kembalikan takwim persekolahan pada Januari

PUTRAJAYA, 15 MAC- Pemindahan takwim permulaan sekolah pada Januari hanya boleh dilaksanakan dengan segera menerusi langkah mengurangkan jumlah cuti persekolahan sedia ada.

Bagaimanapun, langkah itu dilihat akan menggangu waktu rehat guru dan pelajar selain memberi kesan dari sudut ekonomi serta pelancongan.Ketua Pengarah Pendidikan, Datuk Pkharuddin Ghazali berkata, sebarang perubahan berkaitan takwim persekolahan perlu dilakukan mengikut Akta Pendidikan 1996.Akta tersebut menetapkan jumlah minimum hari persekolahan mestilah tidak kurang daripada 190 hari bagi setiap satu takwim persekolahan."Kalau nak kembalikan semula pada Januari (takwim persekolahan), kita perlu kekalkan jumlah minimum itu dan anjak sikit demi sedikit.

"Jadi, ia bukan satu perkara yang boleh dilaksanakan dalam tempoh yang singkat, ia akan mengambil tempoh beberapa tahun dengan pengorbanan banyak pihak," katanya dalam sidang media selepas menyampaikan amanat pembukaan sesi persekolahan 2023/2024 di sini, hari ini.

Tambah Pkharuddin, pihaknya melakukan pertimbangan sewajarnya dan mengambil kira keselesaan semua pihak dalam menetapkan takwim persekolahan pada setiap tahun.

Sesi persekolahan 2023/2024 yang bermula 19 dan 20 Mac ini bermula sedikit lewat bagi memastikan pengoperasian peperiksaan SPM tahun 2022 berjalan lancar.


KPM beri kelonggaran hadir sekolah tanpa pakaian seragam

NILAI, 15 Mac- Kementerian Pendidikan (KPM) memberi kelonggaran kepada murid dan pelajar yang kurang berkemampuan dalam menyediakan seragam sekolah untuk hadir ke sekolah pada sesi persekolahan baharu.  Menterinya, Fadhlina Sidek berkata, pengecualian itu diberikan bagi memudahkan urusan ibu bapa terutama mereka yang terjejas akibat banjir. "Dalam isu pakaian seragam sekolah ini, kita (KPM) ada beberapa ruang sebenarnya iaitu ruang kemanusiaan, misalnya dalam konteks banjir di Johor."Sebab itu saya sebut tadi, datang je sekolah, pakai lah baju apa pun, asalkan berbaju. Sebab kita tak nak beban kerana soal baju (seragam) itu sahaja, kita tak dapat selesaikan dan mereka dinafikan daripada pendidikan," beliau berkata demikian ketika ditemui media pada program Seminar Membangunkan Malaysia Madani di Institut Aminuddin Baki, Bandar Enstek, di sini. Fadhlina turut memaklumkan, kementerian bersetuju supaya pelajar dibenarkan memakai t-shirt yang menggambarkan sekolah mereka, jika ibu bapa tidak mampu untuk menyediakan seragam itu.


Bekalan pertanian di Johor cukup

PENGERANG, 15 Mac- Bekalan pertanian seperti sayuran di Johor masih mencukupi terutama semasa Ramadan nanti walaupun beberapa kawasan tanaman dilanda banjir.  Kementerian Pertanian dan Keterjaminan Makanan berkata, Johor mendapat bantuan bekalan dari negeri-negeri jiran seperti Melaka, Pahang dan Kuala Lumpur.Menterinya, Datuk Seri Mohamad Sabu berkata, pihak Lembaga Pemasaran Pertanian Persekutuan (FAMA) juga akan membuka Agro Bazar di beberapa lokasi yang terjejas, selain bazar sedia ada di 35 lokasi ketika ini.  Agro Bazar itu dijangka dibuka di daerah terjejas banjir seperti Segamat dan Batu Pahat, selepas banjir pulih. "Kerugian sedang dibanci, pihak Agensi Pengurusan Bencana Negara (NADMA) sedang bantu pihak kementerian luar bandar, Kementerian Pertanian dan Keterjaminan Makanan, FAMA buat kajian nanti kita lihat kerosakan dan permohonan mereka."Kita pertimbangkan insya-Allah dijamin oleh FAMA akan dibawa ke tempat-tempat lain, untuk memenuhi permintaan bulan Ramadan," katanya pada majlis Penyerahan Bantuan Nelayan Pengerang di Kota Tinggi.Anggaran jumlah kerugian pertanian akibat banjir di Johor akan diperoleh dalam tempoh sebulan selepas banjir pulih.


Tumpahan kimia di sebuah sekolah di Klang

KLANG, 15 Mac- Satu kejadian tumpahan bahan kimia jenis kalsium nitrat berlaku di sebuah sekolah di sini, semalam.Jabatan Bomba dan Penyelamat (JBPM) Selangor menerima panggilan mengenai kejadian di Sekolah Menengah Kebangsaan (SMK) Taman Sri Andalas pada pukul 1.26 tengah hari.Susulan panggilan itu, anggota dari Balai Bomba dan Penyelamat (BBP) Andalas bersama Pasukan Khas Bahan Kimia Berbahaya (HAZMAT) dari BBP Shah Alam dikejarkan ke lokasi kejadian.Anggota bomba mendapati tumpahan bahan kimia tersebut berlaku di sebuah stor di sekolah berkenaan melibatkan sebotol kalsium nitrat seberat 250 gram.Tindakan sewajarnya dan operasi nyah cemar bahan terbabit telah dijalankan pasukan HAZMAT.


Pemilik syarikat pengurusan acara mengaku tidak bersalah ugutan jenayah

JOHOR BAHRU, 15 Mac- Seorang pemilik syarikat pengurusan acara mengaku tidak bersalah di Mahkamah Majistret Johor Bahru atas pertuduhan melakukan ugutan jenayah terhadap ahli kumpulan muzik Indonesia, Radja, Sabtu lepas.  Pengakuan dibuat tertuduh, C. S Muremthiran, 37 tahun dihadapan Majistret Hidayatul Syuhada Samsudin. Dia didakwa melakukan ugutan jenayah dengan mengancam mahu membunuh Ian Kasela, 49 tahun, Seno Aji Wibowo 43 tahun dan Mouldyanshah Mulyadi 49 tahun, dengan niat menyebabkan mereka berasa cemas.  Kesalahan dilakukan kira-kira pukul 11.00 malam pada 11 Mac lalu, dalam bilik rehat artis Stadium Arena Larkin, Johor Bahru.  Dakwaan mengikut Seksyen 506 kanun keseksaan.  Kes dikendali Timbalan Pendakwa Raya Sharifah Natasha Syed Ahmad, manakala tertuduh diwakili peguam bela R Amarpreet Singh.  Hadir sama, peguam pemerhati bagi Kumpulan Radja dan Konsulat Jenderal Republik Indonesia (KJRI) Johor Bahru, Mohd Daud Ismail.  Mahkamah membenarkan tertuduh dijamin RM4,000 dengan seorang penjamin, selain syarat tambahan, tertuduh tidak boleh mendekati mangsa dan saksi pendakwaan.  31 Mei depan ditetapkan sebagai sebutan semula kes.

(C. S Muremthiran di Mahkamah Majistret Johor Bahru)


15,000 tan metrik ikan air tawar disasarkan menjelang 2025

KUALA LUMPUR, 15 Mac- Kementerian Pertanian dan Keterjaminan Makanan (MAFS) menyasarkan pengeluaran spesies utama ikan air tawar sehingga 150,000 tan metrik menjelang 2025.  Timbalan Menterinya, Chan Foong Hin optimis ia boleh dilaksana menerusi penyusunan semula kawasan akuakultur dan pemantapan aktiviti ternakan ikan air tawar ke arah memperkasa industri berkenaan.

(Timbalan Menteri Pertanian dan Keterjaminan Makanan, Chan Foong Hin)

"Kementerian berhasrat menjadikan sektor akuakultur ikan marin dan air tawar yang utama meningkatkan kadar sara diri dan pendapatan penternak selari dengan salah satu hala tuju kementerian tahun ini bagi memastikan hal tercapai. Kementerian melalui jabatan perikanan malaysia merangka strategi penyusunan semula kawasan akuakultur dan pemantapan aktiviti ternakan ikan air tawar dan meningkatkan pengeluaran spesies air tawar antarana speseis ikan patin, tilapia dan keli dengan sasasran pengeluaran pada tahun 2025, 150,000 tan meterik dan 2030, 214,000 tan metrik," katanya  bagi menjawab soalan ahli parlimen Temerloh, Salamiah Mohd Nor. Enam lagi strategi digarap termasuklah, Pelaksanaan Projek Integrasi Akuakultur (PPIA), Pemberian bantuan peralatan dan input pemakanan, pemerkasaan Pelan Pembangunan Baka dan Benih Akuakultur, Pemberian Kemudahan Kredit, Penawaran kursus dan program kemahiran teknikal serta pelaksanaan program bagi mempromosikan dan memasarkan produk perikanan.


Tiada diskriminasi kanak-kanak termasuk golongan tidak sah taraf

KUALA LUMPUR, 15 Mac- Kementerian Pembangunan Wanita, Keluarga dan Masyarakat (KPWKM) menolak sebarang amalan diskriminasi kanak-kanak, termasuk kanak-kanak yang dilahirkan secara tidak sah taraf.Menurut timbalan menterinya, Aiman Athirah Sabu, selaras dengan Konvensyen Mengenai Hak Kanak-kanak, kerajaan akan tetap membantu golongan tersebut dengan menyediakan bantuan kebajikan seperti rumah perlindungan."Pada ketika ini, KPWKM melalui Jabatan Kebajikan Masyarakat (JKM) mempunyai 18 buah institusi kanak-kanak iaitu 16 buah rumah kanak-kanak yang bersedia memberi perkhidmatan pemeliharaan dan perlindungan kepada kanak-kanak lelaki dan perempuan bawah umur 18 tahun termasuk bayi dan kanak-kanak yang tak sah taraf. Kementerian turut menyediakan bantuan kewangan kepada Pertubuhan Sukarela Kebajikan (PSK) yang memberikan perkhidmatan penjagaan, perlindungan dan pemulihan kepada kumpulan sasar," katanya ketika menjawab pertanyaan ahli parlimen Jerlun, Dr Abd Ghani Ahmad di Parlimen.

(Aiman Athirah Sabu, Timbalan Menteri Pembangunan Wanita, Keluarga dan Masyarakat)

Tambah beliau, pihaknya juga telah memperkenal Sistem MyCorporate Care (MyCC) dan konsep Pemeliharaan Berasaskan Keluarga (PBK) dalam pengurusan kes kanak-kanak yang dilahirkan secara tidak sah taraf.


Lelaki maut, tersepit dalam kemalangan di MRR2

KUALA LUMPUR, 15 Mac- Seorang lelaki meninggal dunia selepas terbabit kemalangan melibatkan dua kenderaan di Lebuhraya Lingkaran Tengah 2 Kuala Lumpur (MRR2), ibu negara, pagi tadi.

Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur memaklumkan, pihaknya menerima panggilan kecemasan melalui talian MERS999 berhubung nahas berhampiran sebuah stesen minyak di Bandar Tasik Selatan pada pukul 7.30 pagi.Setibanya di lokasi, anggota bomba mendapati kemalangan melibatkan dua buah kereta jenis Ford Everest dan Nissan Almera.Selain itu, terdapat seorang mangsa lelaki berusia 46 tahun iaitu pemandu Nissan Almera telah tersepit dan berjaya dikeluarkan oleh anggota bomba.Bagaimanapun, mangsa disahkan meninggal dunia oleh anggota paramedik ambulans Hospital Universiti Kebangsaan Malaysia (HUKM) di lokasi kejadian.Mayat mangsa diserahkan kepada pihak polis untuk tindakan lanjut.


Gajah buat 'roadblock' untuk dapatkan makanan

THAILAND, 15 Mac- Aksi seekor gajah yang membuat sekatan jalan raya di sebuah laluan di sini tular di laman Twitter.Haiwan itu kelihatan seolah-olah memberhentikan kenderaan yang melalui kawasan tersebut untuk mendapatkan makanan.Apa yang menarik perhatian warga maya, gajah itu cuba menyembunyikan diri di tepi jalan sebelum muncul apabila melihat lori yang membawa muatan tumbuhan.

(Aksi seekor gajah mendapatkan makanan dengan membuat 'roadblock' di jalan raya / Twitter @SarahSa245)

Gajah tersebut bergegas ke tengah jalan untuk memberhentikan lori berkenaan dan kemudian menggunakan belalainya untuk mengambil makanan.Bukan satu, malah beberapa lori diberhentikan oleh gajah tersebut untuk tujuan itu.Aksi lucu gajah berkenaan meraih lebih 1.8 juta tontonan di Twitter.


GiatMARA Arau teruskan program CSR bantu masyarakat

KANGAR,15 Mac- Seramai 50 tenaga pengajar dan pelatih GiatMARA Arau serta anggota dari Ibu Pejabat Polis Kontinjen Kangar mengorak langkah memperkasa program tanggungjawab sosial korporat (CSR) di Kampung Titi Tok Bandar, Kangar.Program kali ini bagi membantu satu keluarga yang ditimpa musibah setelah rumah didiami musnah dalam kebakaran 15 November lalu serta membersihkan surau di kampung berkenaan khususnya kegunaan menjelang Ramadan ini.

Menurut Pengarah GiatMARA, Harun Radzi, usaha murni ini sebagai satu sumbangan kepada masyarakat yang memerlukan dengan memanfaatkan kepakaran dimiliki untuk dikongsi bersama.Sumbangan yang diberikan ini diharap sedikit sebanyak memberi kelegaan kepada pemilik rumah yang terlibat yang kini sedang dalam proses membina sebuah kediaman baharu bagi mengantikan rumah yang musnah dalam kebakaran.


RM550 juta transaksi pelaburan disasar sempena FIM 2023

PUTRAJAYA, 15 Mac- Sejumlah RM550 juta nilai transaksi pelaburan disasarkan menerusi penganjuran Pameran dan Persidangan Francais Antarabangsa Malaysia 2023 (FIM 2023).Acara yang berlangsung pada 18 hingga 20 Mei di Pusat Konvensyen Kuala Lumpur (KLCC) itu bakal disertai 150 pempamer dari dalam dan luar negara. Ketua Setiausaha Kementerian Perdagangan Dalam Negeri dan Kos Sara Hidup (KPDN), Datuk Azman Mohd Yusof menyeru kehadiran semua pihak khususnya bakal usahawan yang berminat meneroka potensi perniagaan dalam sektor francais. "Dapat kita memperkenal satu inisiatif baharu kepada mana-mana francaisor yang ingin mengemukakan solusi kreatif dan inovatif boleh kita bincang dan mungkin hasilkan inisiatif baru, pada masa sama, dapat bantu francaisi.Kami faham masing-masing mempunyai masalah kos pengurusan sebab itu di peringkat KPDN akan melihat pendekatan sama ada perlu peruntukan kewangan dalam bentuk geran atau pinjaman, kita akan bincang," katanya pada sidang media selepas pelancaran FIM 2023 di sini.

(Datuk Azman Mohd Yusof, Ketua Setiausaha KPDN)

Program anjuran bersama Persatuan Francais Malaysia itu dijangka menarik kehadiran 15,000 pengunjung. Ketika ini terdapat lebih 1,100 francaisor berdaftar di seluruh negara membabitkan lebih 10,000 francaisi dalam pelbagai bidang antaranya makanan dan minuman, produk kecantikan serta perkhidmatan.


Tarikh lihat anak bulan Ramadan 22 Mac

PUTRAJAYA, 15 Mac- Tarikh melihat anak bulan Ramadan bagi menetapkan tarikh permulaan puasa bagi umat Islam tahun ini ialah pada petang Rabu, 22 Mac bersamaan 29 Syaaban 1444 Hijriah.Menurut kenyataan Pejabat Penyimpan Mohor Besar Raja-Raja hari ini, tarikh permulaan puasa akan diisytiharkan pada malam itu melalui radio dan televisyen.Jawatankuasa-jawatankuasa berkenaan telah diperkenankan melihat anak bulan Ramadan pada petang hari tersebut di 29 lokasi di seluruh negara iaitu Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.Selain itu, jawatankuasa-jawatankuasa berkenaan juga diperkenankan melihat anak bulan di Kompleks Baitul Hilal Telok Kemang, Port Dickson di Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.Di Perak, lokasi melihat anak bulan adalah di Pantai Pasir Panjang, Mukim Pengkalan Baru di Manjung; Pusat Falak Sheikh Tahir, Pantai Aceh di Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.Lokasi lain Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Selain itu, Pusat Falak Miri, Teluk Bandung, Kuching serta Tanjung Batu, Bintulu (Sarawak); Balai Cerap Al-Biruni, Tanjung Dumpil, Putatan (Sabah); Bukit Tanjong Batu di Nenasi, Gunung Berinchang di Cameron Highlands dan Bukit Pelindong di Kuantan (Pahang).Turut menjadi lokasi melihat anak bulan Ramadan ialah Tingkat 13, Menara Universiti Malaysia Sabah, Kampus Antarabangsa Labuan, Menara Kuala Lumpur, Pusat Konvensyen Antarabangsa Putrajaya serta Menara Pandang, Masjid Al-Hussain Kuala Perlis, Perlis."Majlis Raja-Raja telah mempersetujui bahawa cara menetapkan tarikh permulaan puasa adalah berdasarkan rukyah dan hisab," menurut kenyataan itu.


223 kes baharu COVID-19

KUALA LUMPUR, 15 Mac- Kementerian Kesihatan Malaysia (KKM) merekodkan sebanyak 223 kes baharu COVID-19 pada Sabtu dengan tiga daripadanya merupakan kes import.Pertambahan itu menjadikan jumlah kumulatif kes pandemik itu di negara ini meningkat kepada 5,045,192.Menurut portal KKMNOW, tiada kematian akibat COVID-19 dan kes di luar fasiliti hospital, 'brought-in-dead' (BID).Ia menjadikan jumlah keseluruhan kematian akibat wabak itu di Malaysia bertambah kepada 36,967.Terdapat lima kes ditempatkan di wad unit rawatan rapi (ICU) dan seorang pesakit memerlukan alat bantuan pernafasan.Setakat Sabtu, 9,380 kes aktif dicatatkan dengan 9,077 kes atau 96.8%  dikuarantin di rumah dan 298 kes lagi dirawat di hospital, manakala 193 kes sembuh.


Pengusaha institut memandu perlu tingkatkan aspek keselamatan kenderaan

ARAU, 15 Mac- Pengusaha institut memandu di Perlis diarah untuk mempertingkatkan elemen keselamatan kenderaan yang digunakan untuk melatih pemandu baharu.Pengarah JPJ Perlis, Fatimah Mohamed Ali Piah berkata, ianya melibatkan tiga buah institut latihan memandu iaitu Ilmu Pandu Sdn Bhd, Institut Memandu IKMP Perlis dan Akademi Memandu Mega Maju Sdn Bhd.Beliau memaklumkanya ketika menyertai Operasi Khas Kenderaan Institut Memandu atau OPS OKIM di Institut Memandu Mega Maju di Pauh Putra.Dalam operasi khas tersebut, sebanyak 12 buah motosikal milik institut memandu tersebut telah diperiksa.Hasil pemeriksaan mendapati sebanyak lapan buah motosikal mengalami masalah teknikal berkaitan sistem brek dan bunga tayar yang hampir haus atau tayar motosikal yang tidak sesuai digunakan untuk tujuan latihan pemanduan.

Selain motosikal, sebanyak lima buah kereta milik institut memandu itu turut diperiksa dan didapati memenuhi spesifikasi yang ditetapkan oleh pihak JPJ.Semua pengajar institut memandu turut diingatkan agar sentiasa menjalankan tugas dengan penuh integriti dan mengajar pelajar memandu dengan penuh keikhlasan supaya dapat melahirkan para pemandu yang berhemah.


Banjir: Empat daerah di Johor masih terjejas

(Foto FB Angkatan Pertahanan Awam Malaysia Negeri Johor)

JOHOR, 15 Mac- Seramai 36,086 orang daripada 10,157 keluarga masih terjejas banjir di empat daerah di Johor.

Sekretariat Jawatankuasa Pengurusan Bencana Negeri Johor memaklumkan, kesemua mereka berlindung di 116 pusat pemindahan sementara (PPS), setakat pukul 8.00 pagi tadi.Batu Pahat paling terjejas dengan merekodkan 35,849 orang daripada 10,088 keluarga di 110 PPS, diikuti Muar dengan 111 orang daripada 37 keluarga di dua PPS.Sementara itu, Segamat mencatatkan 102 orang darupada 29 keluarga di tiga PPS dan Tangkak seramai 24 orang daripada tiga keluarga yang berlindung di sebuah PPS.Jabatan Pengairan dan Saliran (JPS) turut memaklumkan empat sungai di Batu Pahat mencatatkan paras bahaya iaitu Sungai Senggarang, Sungai Batu Pahat di Emp.Bekok, Parit Sulong serta Sri Medan. Sungai Muar di Bukit Kepong turut mencatatkan paras bahaya.

(Foto FB Angkatan Pertahanan Awam Daerah Segamat)


Perdana Menteri mengadap Sultan Kedah

ALOR SETAR, 15 Mac- Perdana Menteri, Datuk Seri Anwar Ibrahim tiba di Kedah malam tadi bagi menghadiri sesi mengadap Tuanku Sultan Kedah, Al Aminul Karim Sultan Sallehuddin ibni almarhum Sultan Badlishah.Polis Kedah dalam kenyataan menerusi facebook rasminya memaklumkan, ketibaan Anwar bersama delegasi di Lapangan Sultan Abdul Halim, pada pukul 8.00 malam disambut oleh Ketua Polis Kedah, CP Datuk Wan Hassan Wan Ahmad.Selesai sesi di Istana Anak Bukit, delegasi Perdana Menteri bergerak ke Makam Diraja Langgar bagi menziarahi Makam Sultan Abdul Hamid sebelum berlepas pulang ke ibu negara.

(Perdana Menteri, Datuk Seri Anwar Ibrahim tiba bersama delegasi di Lapangan Sultan Abdul Halim / FOTO Ihsan Polis Kedah)

Turut serta dalam program, Mufti Negeri Kedah Darul Aman, Sahibus Samahah Dato' Sheikh Fadzil Haji Awang; ADUN Suka Menanti, Datuk Zamri Yusuf dan Timbalan Ketua Polis Kedah, DCP Dato' Mohd Roze Shaari.


Harga barangan keperluan asas terkawal

KUALA LUMPUR, 14 Mac- Harga barangan keperluan asas adalah terkawal menjelang Ramadan dan sambutan Hari Raya Aidilfitri tahun ini.Jaminan itu diberi Menteri Perdagangan Dalam Negeri dan Kos Sara Hidup, Datuk Seri Salahuddin Ayub."Sebagai mengambil tanggungjawab Kementerian Pertanian dan Keterjaminan Makanan (MAFS) dan KPDN akan mengadakan libat urus bersama beberapa pemain indsutri dalam tempoh terdekat."Jadi satu mesyuarat khas KPDN bersama MAFS akan diadakan dalam tempoh terdekat," kata Salahuddin sebagai mengulas kebimbangan barangan keperluan asas akan mengalami kenaikan harga menjelang Ramadan dan sambutan Hari Raya Aidilfitri tahun ini.

(Datuk Seri Salahuddin berkata harga barangan keperluan asas terkawal)


Pembangunan karakter pelajar tanggungjawab semua pihak

BANDAR ENSTEK,14 Mac- Kementerian Pendidikan (KPM) amat menitikberatkan pembangunan karakter pelajar untuk melahirkan golongan yang menghormati dan bijaksana.  Menteri Pendidikan, Fadhlina Sidek berharap anak-anak yang mempunyai masalah sikap diberi peluang untuk mempunyai masa depan yang cerah.  "Intervensi ni penting sebab itu di peringkat KPM, kita juga telah memperkukuh bahagian kaunseling kita, termasuk juga memberikan banyak ruang autonomi kepada guru untuk menguruskan perkara berkaitan karakter anak-anak ini. "Termasuk soal-soal sekiranya ada isu-isu disiplin, vandalisme misalnya, kita serahkan kepada PPD sekolah dan JPN untuk mengambil tindakan supaya ruang lingkup itu tidak disensasikan. Anak-anak kita ini apabila berhadapan dengan isu sikap, kita harus ambil pendekatan lindung terlebih dahulu."Dan kemudian ambil sikap untuk membuat intervensi-intervensi dan mendidik mereka ini menjadi manusia yang lebih baik," kata Fadhlina selepas melancarkan Seminar Membangunkan Malaysia Madani di Institut Aminuddin Baki di sini. Katanya masyarakati, ibu bapa, dan NGO berkaitan juga perlu bersama dalam konteks melihat kepada pendidikan karakter anak-anak supaya dapat membantu kerajaan dalam melaksanakan inisiatif ini.

(Fadhlina ditemu bual selepas melancarkan Seminar Membangunkan Malaysia Madani di Institut Aminuddin Baki)


36 kes ketirisan diesel dalam tempoh 11 hari

(Datuk Seri Salahuddin berkata dalam sidang media selepas melancarkan program inisiatif ‘Payung Rahmah Lotus’s Malaysia’ di ibu negara)

KUALA LUMPUR, 14 Mac- Sebanyak 36 kes ketirisan diesel bersubsidi dikesan membabitkan nilai rampasan lebih RM890,000 di seluruh negara sepanjang tempoh 11 hari Op Tiris dilaksanakan sejak 1 Mac lalu.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata lebih 400,000 liter bahan bakar dirampas dalam 1,464 pemeriksaan."Jadi saya sangat yakin dengan keberkesanan dan komitmen kita akan dapat mengawal ketirisan ini lebih efisen pada masa akan datang."Kita kena ada bekerjasama dengan kementerian lain untuk keberkesanan," kata Salahuddin selepas melancarkan program inisiatif ‘Payung Rahmah Lotus’s Malaysia’ di ibu negara.Menurut beliau, kementeriannya juga akan menyediakan satu laporan berkenaan hasil pelaksanaan Op Tiris dalam masa terdekat.Menerusi Op Tiris, tahap penguatkuasaan yang lebih tegas akan ditingkatkan di semua peringkat kawasan dan lokaliti termasuk kawasan kepulauan, sempadan, perindustrian, eksport, bandar dan kawasan luar bandar.Dua jawatankuasa pelaksanaan OPS TIRIS telah diwujudkan iaitu Jawatankuasa Pemandu yang menetapkan polisi dan Jawatankuasa Teknikal yang berperanan mengendalikan urusan pelaksanaan operasi.

(Datuk Seri Salahuddin berkata lebih 400,000 liter bahan bakar dirampas dalam 1,464 pemeriksaan)


Proton lancar rangkaian stamping baharu di kilang Tanjung Malim

(Menteri Besar Perak, Datuk Seri Saarani Mohamad (tengah) menyempurnakan gimik pelancaran rangkaian kilang mesin penghentakan badan kereta (Stamping) baharu sempena lawatan beliau di Proton City hari ini/ Foto BERNAMA)

KUALA LUMPUR, 14 Mac - Pengeluar kereta nasional Proton Holdings Bhd (Proton) melancarkan penambahan terbaharu kepada kilang syarikat itu di Tanjung Malim di mana mesin baharu itu mampu menghasilkan 50 komponen unik menggunakan kuasa sehingga 2,500 tan.  Rangkaian stamping baharu bernilai RM140 juta itu adalah yang terbesar di Malaysia dan berpotensi mengurangkan pengimportan komponen tahunan syarikat sebanyak 115,000 unit.  Dalam satu kenyataan, Timbalan Ketua Pegawai Eksekutif Proton Roslan Abdullah memaklumkan kerja-kerja pembinaan rangkaian stamping baharu PROTON bermula pada awal bulan April 2021 dengan pemasangan jentera bermula pada bulan Julai 2022 dan siap sepenuhnya menjelang Disember.  Terdapat lima mesin stamping dengan satu mesin yang mampu menggunakan daya 2,500 tan dan dua mesin setiap satu dengan daya tekanan masing-masing 1,200 tan dan 1,000 tan.

Rangkaian stamping baharu ini menggunakan enam robot untuk memindahkan bahagian antara stesen kerja dan menggunakan teknologi IR 4.0 data masa nyata dan proses pembelajaran mesin untuk meningkatkan kualiti bahagian yang dihasilkan.  Tambahnya, barisan baharu itu boleh menghasilkan sehingga 50 komponen unik, meningkatkan kandungan tempatan untuk model SUV Proton kerana barangan seperti panel badan kini boleh dihasilkan di Tanjung Malim.  Selain daripada berpotensi menambah 115,000 unit kepada jumlah pengeluaran syarikat, rangkaian stamping baharu berkenaan juga membolehkan lebih fleksibiliti untuk membuat keputusan terhadap jumlah pengeluaran produk setiap bulan dan meningkatkan kepantasan untuk menghasilkan model baharu secara tempatan.


Perak tubuh jawatankuasa khas teliti keperluan pembangunan Proton City

(Menteri Besar Perak, Datuk Seri Saarani Mohamad bergambar di hadapan kilang mesin penghentakan badan kereta (Stamping) melepas melancarkan kilang tersebut di Proton City hari ini/ Foto BERNAMA)

TANJUNG MALIM, 14 Mac - Kerajaan Perak menubuhkan satu jawatankuasa khas bagi melihat keperluan pembangunan sekitar kawasan Proton City di Tanjung Malim menjelang tahun 2027.  Menteri Besar Perak, Datuk Seri Saarani Mohamad berkata, penubuhan jawatankuasa khas itu bagi mengkaji keperluan pembangunan di kawasan itu berikutan perpindahan 4,000 pekerja kilang Proton di Shah Alam ke Tanjung Malim.  Jelas beliau, setakat ini sudah hampir 3,000 pekerja Proton sudah pun berpindah ke kawasan itu dan baki 4,000 lagi akan berpindah secara berperingkat sehingga tahun 2026.

(Menteri Besar Perak, Datuk Seri Saarani Mohamad menandatangani plak perasmian ketika melancarkan kilang mesin penghentakan badan kereta (Stamping) baharu sempena lawatan beliau di Proton City hari ini/ Foto BERNAMA)

“Jadi saya yakin dengan kebanjiran pekerja Proton ini yang akan datang bersama pasangan dan keluarga yang akhirnya akan menjadikan kawasan ini sebuah bandar baharu yang akan dapat memberi nikmat ekonomi kepada daerah Muallim dan Batang Padang.“Kita memang sudah ada sebuah jawatankuasa yang dipengerusikan oleh Yang Berhormat Datuk SS (Setiausaha Kerajaan Negeri Datuk Ahmad Suaidi Abdul Rahim) untuk melihat keperluan menjelang 2027,” katanya pada sidang media selepas merasmikan fasiliti terbaharu kilang Proton dan melancarkan produk SUV terbaharu Proton di sini hari ini.Tambah beliau, kebanjiran pekerja Proton yang akan berpindah bersama pasangan dan keluarga mereka berupaya menjadikan kawasan tersebut sebuah bandar baharu yang dapat memberi limpahan ekonomi kepada penduduk di daerah Muallim dan Batang Padang.


Berita 15 minit Kanta 7:44 bermula esok

KUCHING, 14 Mac- Penggunaan platform digital terus menjadi keutamaan dalam usaha menjadikan RTM terus relevan.  Ketua Pengarah Penyiaran, Suhaimi Sulaiman berkata trend terkini menunjukkan penonton mahukan maklumat yang padat tetapi lengkap. Sehubungan itu mulai malam esok berita RTM akan menemui penonton menerusi siaran 15 minit yang dinamakan Kanta 7:44.  "Jadi sekarang kita sedang menyusun program di mana wartawan, penerbit dan semua yang terlibat dalam menghasilkan kandungan untuk menghadiri kursus"Di mana kita boleh memahami bagaimana masyarakat pada hari ini melihat kandungan maksudnya apa yang mereka mahukan." kata Suhaimi selepas bersama warga RTM Sarawak dalam sesi dialog awam yang turut dihadiri Pengarah Penyiaran Negeri Sarawak, Nasrul Hakim Md Noh.  Pelbagai perkara dibincangkan dalam sesi tersebut termasuk penerangan hala tuju RTM dan cadangan penambahbaikan selain lawatan ke konti dan bilik kawalan utama RTM Sarawak yang dalam proses ubah suai.

(Suhaimi Sulaiman Penggunaan platform digital terus jadi keutamaan RTM)


Empat PPS baharu dibuka di Batu Pahat

JOHOR BAHRU, 14 Mac- Empat Pusat Pemindahan Sementara (PPS) baharu dibuka di Batu Pahat, setakat 8.00 malam tadi menjadikan keseluruhan 119 PPS beroperasi, menempatkan 37,503 penduduk terjejas daripada sepuluh ribu 625 keluarga.  Batu Pahat, daerah paling terjejas, kini mempunyai 37, 114 penduduk terjejas ditempatkan di 111 PPS, diikuti Muar 211 penduduk di dua PPS.  Segamat merekodkan 154 penduduk terjejas di lima PPS, manakala Tangkak, 24 penduduk di satu PPS.  PPS Perwira, UTHM Parit Raja menatat jumlah penduduk terjejas tertinggi 1,150 orang, diikuti Sekolah Jenis Kebangsaan Cina Hwa Nan 854 orang dan Dewan Gelanggang Pura Kencana 857 orang.

(Empat PPS baharu dibuka di Batu Pahat)


AYER KEROH, 14 Mac- Kerajaan negeri menubuhkan Sekretariat Tahun Melawat Melaka (TMM) 2024 bagi menarik kehadiran 18.7 juta pelancong yang berpotensi menyumbang pendapatan sebanyak RM23.48 bilion.Jawatankuasa itu diterajui Ketua Menteri, Datuk Seri Sulaiman Md Ali dan Setiausaha Kerajaan Negeri, Datuk Zaidi Johari selaku Pengerusi TMM 2024. Menurut Exco Pelancongan, Warisan dan Kebudayaan Negeri, Datuk Muhammad Jailani Khamis, bertemakan “Mana Lagi? Melaka Laa…”, tempoh pelancong bermalam di negeri itu juga dijangka meningkat kepada empat malam. "Saya rasa persiapan ini semua ada beberapa produk baharu yang kita akan ketengahkan secepat mungkin. Saya berharap sangat agensi-agensi kerajaan dapat memberi sokongan dan kelulusan sebelum Jun tahun ini "Kita hanya tinggal enam bulan lagi untuk mempersiapkan produk-produk baharu untuk kita pamerkan pada tahun depan”, kata Muhammad Jailani.Beliau berkata demikian dalam Persidangan Pertama Penggal Kedua Dewan Udangan Negeri (DUN) Melaka di Seri Negeri di sini.

(Pendapatan pelancongan lebih RM23 bilion bersempena TMM 2024)


Pendakwaan awal tidak mencukupi, siasatan LCS mesti diteruskan

(Perdana Menteri, Datuk Seri Anwar Ibrahim)

KUALA LUMPUR, 14 Mac - Pendakwaan peringkat awal dalam kes ketirisan projek pembinaan Kapal Tempur Pesisir (LCS) tidak mencukupi.Justeru Perdana Menteri, Datuk Seri Anwar Ibrahim berkata siasatannya mesti diteruskan kerana ia melibatkan skandal berskala besar."Jawapan SPRM, peringkat kedua mereka akan teruskan tapi bukan urusan saya untuk mendalami, tanya lebih daripada itu, kalau saya buat begitu ada lagi tuduhan pendakwaan terpilih tapi saya tegaskan di sini siasatan mesti diteruskan termasuk LCS kerana tindakan sebelum ini tak cukup untuk membongkar dan bertindak kepada orang-orang lebih utama yang dikatakan terlibat, jadi biar siasatan itu diteruskan," kata beliau bagi menjawab soalan tambahan Ahmad Fadhli Shaari (PN-Pasir Mas) pada Waktu Pertanyaan-Pertanyaan Menteri (MQT) di Dewan Rakyat, mengenai keseriusan kerajaan dalam mengambil tindakan terhadap tata kelola yang tidak telus termasuk LCS.

Dalam pada itu, Perdana Menteri berkata, arahan beliau kepada SPRM adalah menyeluruh, tidak tertumpu kepada parti politik tertentu sahaja.Justeru beliau menggesa agar pembangkang segera berhenti menuduh kononnya beliau campur tangan dalam sebarang kes pendakwaan berkaitan rasuah.Setiap dakwaan perlu disertakan bukti dan fakta kukuh bagi mengelak ia menjadi fitnah.


Banjir Johor: Kerugian kerosakan jalan cecah RM168 juta

JOHOR BAHRU, 14 Mac- Nilai kerugian awal kerosakan jalan akibat banjir di Johor mencecah RM168 juta, setakat minggu lepas.  Exco Kerja Raya, Pengangkutan dan Infrastruktur, Ir Mohamad Fazli Mohamad Salleh berkata, jumlah itu dijangka bertambah selepas banjir surut sepenuhnya.  Jabatan Kerja Raya (JKR) dan beberapa syarikat konsesi masih memantau lokasi banjir untuk membuat penilaian kerugian keseluruhan.  Menurut beliau, jalan-jalan dan infrastruktur di Segamat paling terjejas.  "Selain jalan ada kerosakan cerun akibat banjir cerun ada juga jambatan mengalami kerosakan. Tapi bawah portfolio saya ada bekalan elektrik dan bekalan air. Ada juga paip-paip air yang bengkok dan patah akibat hujan dan ada laporan tentang tiang-tiang elektrik hampir tumbang akibat banjir," kata Mohamad Fazli. Jelas beliau kerajaan negeri juga melakukan perbincangan dengan Tenaga Nasional Berhad (TNB) dan Syarikat Air Johor (SAJ) untuk mendapatkan kos sebenar baik pulih fasiliti elektrik dan air.

(Mohamad Fazli ditemui pemberita selepas menghadiri Majlis Penyerahan Projek Menaik Taraf Jalan Utama Gelang Patah- Ulu Choh, J7, Johor Bahru)


Suhu panas dicatatkan di negeri Kedah

ALOR SETAR, 14 Mac - Hampir keseluruhan daerah di negeri Kedah mencatatkan suhu panas dalam tempoh seminggu bermula 7 Mac hingga semalam. Pengarah Pejabat Meteorologi Kedah, Muhammad Khalil Abdul Aziz berkata bagaimanapun cuaca panas ketika ini masih lagi normal dan belum lagi mencapai panas ekstrem. Beliau berkata, setakat ini kebanyakan daerah di Kedah merekodkan bacaan melebihi suhu panas melebihi 34 darjah celsius dan paling tinggi dicatatkan di Sik iaitu 36.4 darjah celsius. Katanya ketika dihubungi, ketika ini masih dalam Monsun Timur Laut (MTL) iaitu pada Januari hingga Mac suhu tinggi dan kurang hujan.

(Hampir keseluruhan daerah di negeri Kedah mencatatkan suhu panas dalam tempoh seminggu)

Selain itu angin kencang bukan saja berlaku pada waktu malam tetapi juga waktu siang dan tidak menyebabkan ribut. Jabatan Meteorologi Malaysia akan mengeluarkan amaran gelombang haba jika keadaan suhu panas mencatatkan lebih 35 darjah celsius lebih tiga hari berturut-turut namun setakat ini belum ada amaran dikeluarkan.


Penyeludup vape ditahan, kesalahan berulang

TUMPAT, 14 Mac- Seorang perunding firma guaman di Kuala Lumpur ditahan kerana disyaki terbabit kegiatan penyeludupan vape ke Thailand.  Ketua Polis Daerah Tumpat, Asisten Komisioner Amran Dolah berkata, suspek ditahan dalam serbuan Ops Bersepadu di rumahnya di Taman Bayu di sini semalam. Dalam serbuan jam 5.00 petang itu, pihaknya merampas hampir 5,000 botol cecair vape pelbagai jenama, 3,700 katrij, 120 mod dan 2,200 gelung kapas organik (occ) gantian.  Nilai pasaran rampasan dianggarkan berjumlah RM150,000.

Menurutnya, rampasan dilakukan di rumah suspek dan sebuah rumah bersebelahan yang disewa untuk dijadikan stor. Tahun lepas suspek ditahan atas kesalahan sama dengan nilai barangan RM1.4 juta dan telah dikenakan denda. "Untuk vape ni kita ada tangkapan seorang lelaki Melayu berusia dalam lingkungan 38 tahun."Dia sebelum ni ada kes lampau berkaitan dengan vape. Jadi kita percaya dia adalah pengedar untuk dibawa masuk ke Thailand untuk pasaran Thailand," kata Amran dalam sidang media di Ibu Pejabat Polis Daerah Tumpat.  Sementara itu, dalam operasi sama bermula 12 tengah hari hingga 6 petang semalam, beberapa rampasan barangan lain turut dibuat dengan nilai keseluruhan dianggarkan RM158,000.  Operasi membanteras kegiatan penyeludupan itu melibatkan 16 kenderaan darat dan tiga bot.


JAWI siasat perarakan gaya hidup songsang

KUALA LUMPUR, 14 Mac - Jabatan Agama Islam Wilayah Persekutuan (JAWI) diarahkan untuk menyiasat satu perarakan yang dikatakan ada kaitan dengan gaya hidup songsang di hadapan Kompleks Sogo dan Dataran Merdeka di ibu negara.  Dalam satu kenyataan, Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar memaklumkan JAWI selaku pihak berkuasa agama tidak akan berkompromi dengan sebarang perbuatan yang bertentangan dengan ajaran Islam dan undang-undang yang telah dikuatkuasakan.  Jelasnya, pihaknya telah menerima laporan serta maklum balas daripada orang ramai berhubung perkara itu dan JAWI akan melakukan penyiasatan dengan kerjasama polis.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)

Beliau turut menegaskan, sebarang usaha untuk mempromosi serta menormalisasikan gaya hidup songsang yang bercanggah dengan nilai Islam dan fitrah insan tidak boleh diterima sama sekali.  Mohd Na'im meminta semua pihak supaya akur dan menghormati kedudukan Islam seperti termaktub dalam Perlembagaan Persekutuan.  Ahad lalu, polis mengesan seramai 150 orang terbabit dalam perhimpunan dipercayai ada kaitan dengan pesta LGBT yang dikatakan berlaku di hadapan Kompleks Sogo ke Dataran Merdeka.


CEO Pharmaniaga Bhd letak jawatan

KUALA LUMPUR, 14 Mac - Ketua Pegawai Eksekutif (CEO) Pharmaniaga Bhd Datuk Zulkarnain Md Eusope telah meletakan jawatan berkuat kuasa hari ini.Perkara itu dilaporkan Pharmaniaga Bhd menurusi satu kenyataan.Zulkarnain telah berkhidmat dengan Pharmaniaga sejak September 2020 dan sepanjang tempoh perkhidmatannya, syarikat telah mencapai pertumbuhan perniagaan yang ketara di pasaran swasta Malaysia serta operasi di Indonesia. "Lembaga pengarah mengucapkan selamat maju jaya kepada beliau dalam usaha masa depannya," kata kenyataan itu.

Dalam tempoh interim ini, Lembaga Pengarah telah membentuk Jawatankuasa Eksekutif (EXCO) yang dipengerusikan oleh Pengarah Bukan Bebas Bukan Eksekutif Ahmad Shahredzuan Mohd Shariff, dengan penyertaan pihak Pengurusan seperti Timbalan CEO Zulkifli Jafar, Ketua Pegawai Operasi Mohamed Iqbal Abdul Rahman serta Ketua Pegawai Kewangan Norai’ni Mohamed Ali."Exco akan mengambil alih tanggungjawab dan melaksanakan fungsi CEO."Exco memberi jaminan bahawa ia adalah perniagaan seperti biasa bagi Pharmaniaga dan semua aktiviti operasi perniagaan konsesi dengan Kementerian Kesihatan (MoH) dan perniagaan bukan konsesi dengan MoH, kementerian lain serta sektor swasta akan kekal utuh dan tidak terganggu," katanya.

EXCO juga akan memberi tumpuan kepada penyediaan Pelan Regularisasi PN17 yang akan diselia oleh Pasukan Petugas Lembaga Pengarah PN17 yang baru ditubuh dan dipengerusikan oleh Pengarah Bebas Bukan Eksekutif Pharmaniaga Datuk Lim Thean Shiang.

Pharmaniaga adalah sayap perniagaan farmaseutikal untuk Kumpulan Boustead Holdings Berhad dan bersama-sama Lembaga Tabung Angkatan Tentera, merupakan pemegang-pemegang saham utama syarikat berkenaan.


Banjir di Batu Pahat semakin pulih

BATU PAHAT 14 Mac - Keadaan banjir di kawasan Parit Sulong, Batu Pahat, Johor bertambah surut dan kini boleh dilalui semua jenis kenderaan, berbanding beberapa hari lalu.  Tinjauan Berita RTM di Pekan Parit Sulong, mendapati jalan utama di kawasan itu, Jalan Yong Peng kini tidak lagi ditenggelami air banjir.  Para peniaga dan pengusaha dilihat membersihkan premis-premis mereka yang terkesan dengan air banjir dan ada di antara mereka yang menderma barang jualan terjejas kepada orang awam.  Lokasi tersebut sebelum ini menjadi antara kawasan paling terjejas banjir di Johor dengan air banjir mencecah paras dada.

(Keadaan banjir di kawasan Parit Sulong, Batu Pahat, Johor bertambah surut)

Meskipun semakin surut, beberapa kawasan masih lagi digenangi air banjir termenung yang berada dalam keadaan berbau.  Selain itu, laluan alternatif ke Parit Sulong daripada Tongkang Pechah iaitu Kilang Munchies ke Parit Sulong, kini boleh dilalui kenderaan selepas paras air semakin surut.  Namun, pengguna jalan raya dinasihat menggunakan laluan tersebut secara satu arah pada satu-satu masa, selain memandu di bahagian paras air rendah.


Keadaan banjir di Mukim Sri Medan bertambah baik

(Motosikal-motosikal yang rosak ditenggelami air, disusun ditepi jalan oleh penduduk)

BATU PAHAT, 14 Mac- Situasi banjir di Mukim Sri Medan, Batu Pahat, bertambah positif selepas beberapa laluan dan kawasan semakin surut, berbanding beberapa hari lalu.  Tinjauan Kru RTM di Mukim Sri Medan mendapati keadaan banjir di Jalan Parit Haji Ariff sedikit surut dan boleh dilalui kenderaan, dengan paras air di beberapa kawasan, kurang satu meter. Laluan masuk ke perkampungan kawasan tersebut bagaimanapun masih dinaiki air, namun penduduk dilihat meredah laluan berkenaan, secara berjalan kaki dan bermotosikal.  Jalan Parit Haji Ariff menghubungkan pengguna jalan raya kepada beberapa kawasan penempatan, seperti Kampung Parit Simis, Parit Terus, dan Bangas.  Sementara itu, keadaan banjir di laluan Jalan Kampung Parit Warijo sedikit surut, dengan kedalaman berada kira-kira kurang satu meter.  Ketika ini, hanya kenderaan pacuan empat roda sahaja dilihat keluar dan masuk di kawasan Kampung Parit Warijo.  Mukim Sri Medan menempatkan sembilan Pusat Pemindahan Sementara (PPS), daripada 109 PPS di Batu Pahat.

(Keadaan banjir yang surut di Mukim Sri Medan, Batu Pahat, Johor, 'menimbulkan' semula kenderaan  yang ditenggelami air)


Raja Perlis saran wujud lembaga pelancongan Perlis

PERLIS, 14 Mac- Sektor pelancongan di Perlis terus berkembang pesat dengan merekodkan seramai 2.7 juta pelancongan mengunjungi negeri ini sepanjang tahun 2022. Jumlah kedatangan pelancongan didorong pembukaan pelbagai pusat pelancongan baharu, antaranya Pusat Makanan Laut dan Rekreasi di Pesisir Pantai Bukit Batu Putih, Pembangunan Motel dan Perlis Base Camp Gua Kelam.

(Tempat tinjau Wang Kelian antara destinasi yang menarik pelancong)

Untuk itu, Perlis, Tuanku Syed Sirajuddin Jamalullail dalam titah yang diwakili Raja Muda Perlis, Tuanku Syed Faizuddin Putra Jamalullail menyarankan agar satu unit khas pelancongan atau Lembaga Pelancongan Perlis diwujudkan bagi menggerakkan pembangunan sektor pelancongan di Perlis. Ini bagi membolehkan semua inisiatif dan penggerak sektor pelancongan dibuat secara kolaboratif di antara jabatan serta agensi bersama masyarakat setempat. "Tahun 2023 merupakan tahun akhir persediaan kerajaan negeri untuk menjayakan tahun melawat perlis 2024. bagi menyambut pengunjung pada tahun tersebut, kerajaan negeri perlu membuat persiapan rapi dari semua aspek seperti memastikan kemudahan infrastruktur yang baik, kebersihan terjaga dan pemain industri pelancongan membuat penambahbaikan kemudahan serta produk masing-masing, kegagalan kerajaan negeri dalam perkara ini dikhuatiri akan menjejaskan imej negeri serta memberi perspektif yang kurang baik di kalangan pengunjung," titah nya. Baginda bertitah ketika Perasmian Penggal Persidangan Pertama, Dewan Undangan Negeri (DUN) Perlis Ke-15 di Kompleks Dewan Undangan Negeri, Kangar. Dalam melonjakkan pelancongan, kerajaan negeri kini dalam proses menyediakan Rancangan Kawasan Khas Wang Kelian yang akan bertindak sebagai asas pembangunan kawasan berkenaan dalam merancakkan semula ekonomi kawasan sempadan.  Berangkat sama, Raja Puan Muda Perlis, Tuanku Hajah Lailatul Shahreen Akashah Khalil.


Tambah kapasiti penerbangan untuk kawal harga tiket- Anthony

(Anthony Loke menjawab pertanyaan Ahli Parlimen Pengkalan Chepa, Datuk Ahmad Marzuk Shaary)

KUALA LUMPUR, 14 Mac- Syarikat penerbangan digalak menambah kapasiti penerbangan dalam usaha mengawal harga tiket agar tidak terlalu mahal.  Jelas Menteri Pengangkutan Anthony Loke, kerajaan tidak boleh menetapkan harga siling tiket penerbangan kerana ia dibimbangi menjejaskan sektor pengangkutan itu. "Berkali-kali kementerian menjawab bahawa daripada segi harga tiket kapal terbang ia adalah dinamik dan kita tak boleh letak harga siling sebab kalau kawal dari segi harga tetap, ia mungkin akan menjejaskan sektor penerbangan. "Kalau syarikat penerbangan melihat tiada harga dinamik, mereka mungkin akan mengurangkan kapasiti, jika kapasiti dikurangkan, ia akan memberi kesan lebih buruk kepada keseluruhan ekonomi dan pengangkutan udara negara kita,"katanya. Penyataan bagi menjawab soalan Ahli Parlimen Pengkalan Chepa, Datuk Ahmad Marzuk Shaary .


Raja Perlis seru hubungan baik kerajaan negeri dan persekutuan

PERLIS, 14 Mac- Kerajaan Negeri serta semua wakil rakyat harus meningkatkan usaha bagi mewujudkan hubungan yang baik dengan Kerajaan Persekutuan bagi memastikan usaha membangunkan negeri berjalan lancar. Dalam hal ini, kepentingan rakyat perlu diberi keutamaan dengan mengetepikan fahaman politik masing-masing.

Raja Muda Perlis, Tuanku Syed Faizuddin Putra Jamalullail mewakili Raja Perlis, Tuanku Syed Sirajuddin Jamalullail bertitah, kerajaan perpaduan yang ada hari ini diharap memberikan kerjasama yang baik dan tidak meminggirkan Perlis daripada arus pembangunan negara. "Melihat kepada keadaan semasa kewangan negeri, beta menyarankan supaya perancangan perbelanjaan dibuat dengan teliti dan berhemah. "Beta menyeru supaya kerajaan negeri berbelanja mengikut keutamaan dan memberi fokus kepada perkara-perkara yang dapat memberi impak langsung kepada pembangunan ekonomi dan masyarakat negeri ini. "Perbelanjaan yang tidak berpaksikan rakyat dan pembaziran harus dielakkan sama sekali," titah baginda ketika Perasmian Penggal Persidangan Pertama, Dewan Undangan Negeri (DUN) Perlis Ke-15 di Kompleks Dewan Undangan Negeri, Kangar. Berangkat sama, Raja Puan Muda Perlis, Tuanku Hajah Lailatul Shahreen Akashah Khalil.


Hampir RM10 juta dana diterima Zoo Negara

KUALA LUMPUR, 14 Mac- Kerajaan telah memperuntukkan RM9.86 juta Dana Prihatin Kebajikan Hidupan Liar kepada Zoo Negara setakat 2018 hingga 2022.  Ini bagi membantu kos pengoperasian, makanan hidupan liar, pengurusan husbandri dan ubat-ubatan.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

Bagi tempoh sama, RM4.8 juta turut diperuntukkan kepada Zoo Taiping & 'Night Safari' bagi menaik taraf fasiliti zoo dan pengurusan dan kebajikan hidupan liar. Menurut Menteri Sumber Asli, Alam Sekitar dan Perubahan Iklim, Nik Nazmi Nik Ahmad sememangnya kita lihat rekod yang ditunjukkan Zoo Taiping sebagai rekod yang baik."Kita ada 36 permit yang sudah diberikan kepada zoo dan pameran seluruh negara. "Fungsi peringkat NRCC menyokong aktiviti konservasi, hub pendidikan dan kesedaran awam, ruang reakreasi awam, hub penyelidikan dan sebagainya, Zoo Taiping dikendali oleh PBT MPT. "Kerajaan akan lihat mcm mana hendak sokong insiatif yang diambil pihak MPT untuk pastikan Zoo Taping dan 'Night Safari' akan jadi tumpuan," katanya semasa menjawab pertanyaan Ahli Parlimen Taiping, Wong Kah Woh.


Tengku Mahkota Kelantan rasmi Kompleks Mahkamah Kota Bharu

KELANTAN, 14 Mac- Tengku Mahkota Kelantan, Dr Tengku Muhammad Faiz Petra Sultan Ismail Petra berkenan mencemar duli merasmikan Kompleks Mahkamah Kota Bharu, hari ini. Baginda semasa bertitah merakamkan ucapan terima kasih kepada Kerajaan Persekutuan dan Badan Kehakiman yang sentiasa cakna terhadap keperluan untuk menambah baik mahkamah di negeri Kelantan.

(Tengku Mahkota Kelantan, Dr Tengku Muhammad Faiz Petra Sultan Ismail Petra)

Setelah beroperasi semenjak tahun 1969, bangunan lama Kompleks Mahkamah Kota Bharu tidak lagi berupaya untuk menampung operasi. Bangunan baharu itu telah siap dibina pada 15 Mei 2019. Turut mencemar duli Raja Perempuan Kelantan, Tengku Anis Tengku Abdul Hamid dan Che Puan Mahkota Kelantan, Sofie Louise Johansson. Hadir sama ialah, Ketua Hakim Negara, Tun Tengku Maimun Tuan Mat, Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh dan Menteri Besar Kelantan, Datuk Ahmad Yakob. Tengku Mahkota Kelantan percaya operasi di mahkamah baharu yang serba lengkap dengan kemudahan infrastruktur kondusif dan berteknologi tinggi bukan sahaja memberi keselesaan tetapi bertujuan mempertingkatkan tahap kecekapan dalam pengendalian kes-kes demi memastikan sistem penyampaian keadilan dilaksanakan dengan berkesan.


Program Sarjana Perubatan ditambah 1,500 slot mulai 2023

(Menteri Kesihatan Dr Zaliha Mustafa menjawab pertanyaan Ahli Parlimen Kuala Nerus, Dr. Alias Razak)

KUALA LUMPUR, 14 Mac- Latihan pengajian kepakaran Program Sarjana Perubatan telah ditingkatkan sehingga 1,500 slot mulai tahun 2023.  Ini berdasarkan kepada 1,371 slot yang ditawarkan pada tahun 2022 bagi semua 23 bidang kepakaran di lapan buah Universiti Awam. Menteri Kesihatan Dr Zaliha Mustafa berkata, ia merupakan sebahagian usaha menggalakkan lebih ramai pegawai perubatan melanjutkan pengajian kepakaran khususnya dalam bidang kepakaran kritikal.  "Menawarkan kemudahan yang setara dengan Cuti Belajar Bergaji Penuh (CBBP) dengan Hadiah Latihan Persekutuan (HLP) kepada pegawai perubatan dan pegawai pergigian lantikan kontrak KKM melalui Program Latihan Kepakaran (PLK) dengan Biasiswa KKM untuk mengikuti pengajian kepakaran Sarjana Perubatan, Sarjana Pergigian dan Parallel Pathway di institusi dalam/luar negara mulai sesi akademik 2022/2023,"katanya.  Beliau menjawab pertanyaan Ahli Parlimen Kuala Nerus, Dr. Alias Razak.  Setakat Disember 2022, seramai 7,993 pegawai perubatan lantikan tetap dan kontrak sedang mengikuti pengajian kepakaran di bawah Program Sarjana Perubatan dan Parallel Pathway.


Hapus amalan buruh paksa sawit- TPM Fadillah

KUALA LUMPUR, 14 Mac- Kerajaan memandang serius isu buruh paksa terutama melibatkan industri kelapa sawit.Amalan tersebut tidak seharusnya berlaku terutama di Malaysia dalam melindungi hak asasi manusia.Untuk itu, Pelaksanakan Human Rights Due Diligence (HRDD) di sektor sawit dilihat tepat dalam menangani isu berkenaan dalam memastikan industri sawit negara menjadi rujukan kepada transformasi industri lain terutama pekerja asing dalam sektor sawit.Timbalan Perdana Menteri II, merangkap Menteri Perladangan dan Komoditi Datuk Seri Fadillah Yusof berkata, kementerianya juga sentiasa menyokong usaha syarikat dalam sektor sawit untuk menghapuskan buruh paksa sama ada di peringkat operasi mahupun rantaian bekalan.Manakala rantaian usahasama perniagaan dan kerajaan penting dalam memastikan tanggungjawab melindungi hak asasi manusia dan tanggungjawab perniagaan menyokong antara satu sama lain terlaksana."Dengan rakan kongsi seperti International Labour Organization (ILO) (ILO), International Organization for Migration (IOM) dan United Nations Development Program (UNDP), kerajaan Malaysia akan meneruskan usaha untuk menyokong pendekatan positif insan. Ini termasuk kolaborasi dalam pembelajaran dan latihan serta pembangunan polisi positif insan bagi memastikan tiada sesiapa yang ketinggalan, termasuk pekebun kecil. "Kerajaan sudah pun mengusahakan pelaksanaan National Action Plan on Forced Labour (NAPFL), dan Pelan Tindakan Kebangsaan Malaysia Mengenai Perniagaan dan Hak Asasi Manusia,"katanya.Beliau bercakap demikian setelah selesai merasmikan forum “The People Positive Palm Project (Project P3) di Ibu Negara.Dalam pada itu, mengenai keperluan pekerja asing dalam sektor perladangan, Fadillah berkata kementeriannya telah meluluskan permohonan namun hanya 80% kuota sahaja yang dipenuhi.

(Timbalan Perdana Menteri II, merangkap Menteri Perladangan dan Komoditi Datuk Seri Fadillah Yusof)


MDEC jalin kerjasama dengan KPMG perbanyakan syarikat 'unicorn'

(Program pertukaran dokumen kerjasama antara MDEC dan KPMG di Cyberjaya)

KUALA LUMPUR, 14 Mac- Bagi mempercepat pertumbuhan syarikat pemula niaga teknologi berstatus 'unicorn', Malaysia Digital Economy Corporation (MDEC) menjalin kerjasama dengan firma perkhidmatan profesional, KPMG.Naib Presiden Kanan dan Ketua Eksport Digital MDEC Gopi Ganesalingam berkata, menerusi kolaborasi berkenaan, KPMG akan menyediakan sokongan perundingan dan nasihat bagi program Pusat Kecemerlangan Pengasas kendalian MDEC."Menerusi Program FOX, kami akan mengenal pasti dan melaksakana inisiatif intervensi untuk mempercepatkan penilaian terhadap syarikat yang terlibat dan ini merupakan faktor mengapa MDEC menjalin kerjasama dengan KPMG,"katanya.Tonggak utama program FOX merangkumi intervensi polisi, pengembangan perniagaan, pelaburan bernilai tinggi, perundingan serta pemerolehan bakat dan bimbingan.Bercakap pada program pertukaran dokumen kerjasama antara MDEC dan KPMG di Cyberjaya, jelasnya negara mensasarkan untuk melahirkan lima syarikat berstatus 'unicorn' dari Malaysia menjelang 2025.

(Naib Presiden Kanan dan Ketua Eksport Digital MDEC Gopi Ganesalingam)


Kerajaan komited perangi Islamofobia

(Timbalan Menteri Luar Negeri, Datuk Mohamad Alamin menjawab pertanyaan Ahli Parlimen Sri Gading, Aminolhuda Hassan)

KUALA LUMPUR, 14 Mac- Komitmen kerajaan dalam memerangi Islamofobia dizahirkan menerusi pelbagai program ilmu dan dialog.  Timbalan Menteri Luar Negeri, Datuk Mohamad Alamin berkata, ia senada seruan Pertubuhan Kerjasama Islam, OIC bagi memberi kefahaman merentas agama.Antara usaha yang telah dilaksana, termasuk Forum Antarabangsa Islamofobia pada 27 Februari lepas. "Bagi menyahut seruan OIC, ada beberapa program besar yang telah dianjurkan bersama Kementerian Luar, Jabatan Perdana Menteri dan Internatioanl Institute of Islamic Thought (IIT), antaranya menganjurkan Forum Antarabangsa Islamofobia yang bertemakan 'Libat Serta Bermakna Melalui Wacana MADANI'."Ini adalah salah satu prgram yang kerajaan sentiasa menyebarkan mesej perangi Ismalofobia di negara ini. Saya harap lebih banyak forum merentas agama akan diadakan supaya kita faham tentang penghormatan, perlindungan kitab suci al-Quran malah menghormati perbedaan agama negara ini,"katanya.Penyataan bagi menjawab soalan Ahli Parlimen Sri Gading, Aminolhuda Hassan.

(Perdana Menteri Datuk Seri Anwar Ibrahim (tengah) beramah mesra bersamapara tetamu yang hadir pada Forum Antarabangsa: Pendekatan MADANI Mendepani Cabaran Islamofobia / BERNAMA)


Peniaga di Perak boleh dapat bantuan GeRAK

IPOH, 14 Mac- Peniaga di Perak boleh mendapatkan bantuan melalui Geran Usahawan Perak (GeRAK) untuk membeli kelengkapan peralatan menjelang Ramadan ini.  Pengerusi Jawatankuasa Pembangunan Wanita, Keluarga, Kebajikan Masyarakat dan Pembangunan Usahawan Perak, Salbiah Mohamed berkata, bantuan tersebut telah disediakan menerusi peruntukan belanjawan negeri baru-baru ini khusus membantu golongan usahawan dan peniaga kecil.  Ujarnya, permohonan untuk GeRAK akan ditutup pada 25 Mac ini yang menyediakan bantuan maksimum RM2,000 bagi kos pembelian peralatan, modal perniagaan dan lain-lain lagi.

Pengerusi Jawatankuasa Pembangunan Wanita, Keluarga, Kebajikan Masyarakat dan Pembangunan Usahawan Perak, Salbiah Mohamed / FOTO BERNAMA

Manakala, program Usha Usahawan memberi fokus dalam membantu para usahawan mikro di Perak yang memerlukan bantuan bagi membina semula perniagaan selepas terjejas akibat pandemik COVID-19.  Beliau bercakap kepada pemberita ketika hadir merasmikan Bual Bicara sempena Sambutan Hari Wanita Negeri Perak 2023 anjuran Kelab Wanita Ikon Malaysia di Dewan Serbaguna Bangunan Darul Ridzuan.


Lelaki lemas ketika menjala ikan

MELAKA, 14 Mac- Seorang lelaki Orang Asli ditemui lemas dipercayai terjatuh di tapak lombong lama, di Felda Mergong, Alor Gajah, Melaka.  Menurut Komander Operasi Jabatan Bomba dan Penyelamat (JBPM) Melaka, Penolong Kanan Penguasa Bomba Mohd Zamri Omar, mangsa yang berusia 33 tahun dilaporkan terjatuh ke dalam lombong berkenaan kira-kira jam 7.09 minit malam semalam ketika menjala ikan bersama 2 rakannya.

(Anggota bomba mencari Orang Asli yang lemas)

Operasi mencari dan menyelamat SAR terpaksa dihentikan tengah malam tadi berikutan keadaan cuaca gelap dan disambung semula pada jam 8.30 pagi tadi.  Hasil pencarian pasukan Penyelamat Di Air (PPDA), mangsa ditemui di kedalaman 4.5 meter pada jam 9.17 pagi, selepas 2 minit operasi pencarian bermula.  Mayat dihantar ke Hospital Alor Gajah untuk bedah siasat.  Seramai 24 pegawai dan anggota bomba dari Balai Bomba dan Penyelamat (BBP) Alor Gajah dan Melaka Tengah bersama 8 anggota polis dari Balai Polis Hutan Percha dan Machap dengan bantuan orang awam terlibat dalam operasi SAR berkenaan.


Tiada kompromi, kejar golongan 'maha kaya' elak bayar cukai- PM

(Perdana Menteri ketika menjawab soalan Ahli Parlimen Tanjung Karang Datuk Dr Zulkafperi Hanapi)

KUALA LUMPUR, 14 Mac- Kerajaan tidak akan bertolak ansur dalam memastikan golongan 'maha kaya' membayar cukai.  Perdana Menteri Datuk Seri Anwar Ibrahim memaklumkan beliau telah mengarahkan siasatan dilakukan terhadap individu yang melarikan wang negara sama ada kes baharu atau lama.  "Dan ini berlaku saya telah arahkan semua siasatan dilakukan termasuk 'Pandora Papers' malangnya ada yg berhormat macam Tasek Gelugor pertahankan pelari cukai, kononnya kes lama."Saya tidak peduli kes lama atau baharu, kalau kamu tipu atau rasuah atau curi wang negara bayar balik,"katanya. Penyataan bagi menjawab soalan Ahli Parlimen Tanjung Karang Datuk Dr Zulkafperi Hanapi.


Kerajaan Negeri Perak atur program kebajikan menjelang Ramadan

PERAK, 14 Mac- Pelbagai program kebajikan anjuran bersama Badan Bukan Kerajaan (NGO) telah di atur Kerajaan Negeri Perak menjelang ramadan ini.  Pengerusi Jawatankuasa Pembangunan Wanita, Keluarga, Kebajikan Masyarakat dan Pembangunan Usahawan Perak Salbiah Mohamed berkata, fokus akan diberikan kepada program turun padang dan penyampaian sumbangan kepada golongan sasar.

(Pengerusi Jawatankuasa Pembangunan Wanita, Keluarga, Kebajikan Masyarakat dan Pembangunan Usahawan, Salbiah Mohamed merasmikan Bual Bicara sempena Sambutan Hari Wanita Negeri Perak 2023)

"Majlis berbuka puasa bersama anak yatim, golongan asnaf dan juga pejuang-pejuang kanser. Ini di atur oleh Persatuan Pejuang Kanser. Itu salah satu program lah. Selain daripada saya akan turun ke rumah-rumah anak yatim dan juga kerajaan negeri sendiri insya-Allah akan ada program Seronok Raya untuk memberikan keseronokkan kepada anak-anak yang layak menerima pakaian raya nanti," katanya kepada pemberita ketika hadir merasmikan Bual Bicara sempena Sambutan Hari Wanita Negeri Perak 2023 anjuran Kelab Wanita Ikon Malaysia di Dewan Serbaguna Bangunan Darul Ridzuan. Ujarnya, bantuan juga akan diberikan kepada ibu tunggal yang memerlukan dan golongan sasar yang lain berdasarkan keperluan menjelang ramadan nanti.  Tambahnya, terdapat persatuan, NGO dan individu persendirian yang akan turut menyampaikan sumbangan dan turut serta dalam program yang bakal dianjurkan.


Pengukuhan dolar tidak jejaskan hasil dan perbelanjaan negara- PM

KUALA LUMPUR, 14 Mac- Pengukuhan dolar Amerika tidak menjejaskan hasil dan perbelanjaan negara.  Malah, ringgit masih berdaya tahan berbanding rupiah, yen dan pound.  Perdana Menteri Datuk Seri Anwar Ibrahim berkata, komitmen hutang 1MDB juga menjadi faktor kepada penyusutan ringgit berbanding dolar Amerika.  Sekali gus memberi kesan kepada import benih dan baja.  "Pengukuhan dollar ini tidak menjejaskan hasil dan pembelanjaan kerajaan, ia diberi kesan kepada bahan makanan terutama import benih dan baja, disebabkan kementerian berkaitan dengan ekonomi pertaninan menekankan hal sama,"katanya. Beliau menjawab pertanyaan Ahli Parlimen Kuala Terengganu, Ahmad Amzad Mohamed@Hashim.


Lebih 38,000 orang masih berlindung di 126 PPS

KUALA LUMPUR, 14 Mac- Seramai 38,738 mangsa banjir masih berlindung di 126 pusat pemindahan sementara (PPS) di tiga negeri yang terjejas setakat 8 pagi ini. Di JOHOR, Jawatankuasa Pengurusan Bencana Negeri (JPBN) memaklumkan jumlah mangsa banjir berkurangan daripada 39,677 pada 8 malam tadi kepada 38,587 pagi ini. Seramai 10,747 keluarga masih ditempatkan di 123 PPS yang beroperasi di empat daerah terjejas masing-masing 37,827 orang di Batu Pahat, diikuti di Muar (504 orang), Segamat (193 orang) dan Tangkak 63 orang. Cuaca diramalkan cerah di kesemua 10 daerah pada pagi ini. Sementara itu, Di PAHANG Sekretariat JPBN melaporkan jumlah mangsa banjir pagi ini berkurangan kepada 127 orang berbanding 145 orang pada malam tadi. Daripada jumlah itu, seramai 90 orang berada di PPS Sekolah Kebangsaan (SK) Leban Chondong manakala 37 orang lagi berlindung di PPS SK Kampung Aur, kedua-duanya di Rompin. Di MELAKA, Sekretariat JPBN memaklumkan mangsa banjir di Jasin kekal 24 orang dan kesemuanya ditempatkan di PPS di SK Parit Penghulu.- BERNAMA


Isu tuntutan bayaran kerja lebih masa diperhalusi - KKM

PUTRAJAYA, 14 Mac- Kementerian Kesihatan Malaysia (KKM) mengambil maklum terhadap isu pembayaran kerja lebih masa bagi pegawai perubatan berikutan operasi klinik kesihatan yang dilanjutkan.Menurut Menteri Kesihatan Dr Zaliha Mustafa, perbincangan sedang dilakukan bersama Jabatan Perkhidmatan Awam (JPA) dan akan diperhalusi."Sebenarnya perkara itu kita sedang ambil perhatian dan kita telah lakukan perbincangan dengan JPA khususnya."Kita akan lihat dengan terperinci perkara ini dan aduan-aduan itu kita memperhalusinya," katanya.

Beliau berkata demikian pada sidang media pelancaran Kongres Penyakit Berjangkit Tropical 2023, di sini.Terdahulu, tular satu hantaran di media sosial berhubung isu petugas kesihatan tidak dibenarkan membuat tuntutan pembayaran kerja lebih masa susulan pelanjutan tempoh operasi klinik kesihatan.Sebanyak 52 klinik kesihatan terpilih telah terlibat dalam program lanjutan waktu operasi bagi menangani masalah kesesakan di jabatan kecemasan hospital.


JPM nafi Rabu cuti umum

KUALA LUMPUR, 14 Mac- Jabatan Perdana Menteri (JPM) menafikan dakwaan bahawa Rabu ini adalah cuti umum.Ia susulan tangkap layar tular yang memetik Perdana Menteri, Datuk Seri Anwar Ibrahim mengisytiharkan cuti umum pada Rabu ini susulan kemenangan Tan Sri Michelle Yeoh di Anugerah Akademi (Oscar)."Tangkap layar berita bertajuk "PM Anwar declares public holiday on Wednesday: This is the pride of a nation!" oleh sebuah akhbar tempatan itu adalah palsu."Orang ramai dilarang menyebar atau berkongsi sebarang maklumat tidak pasti atau palsu."Tidak pasti, jangan kongsi," katanya menerusi catatan di Facebook.Terdahulu, pelakon berkenaan berjaya merangkul kategori Pelakon Wanita Terbaik pada anugerah paling berprestij di Hollywood itu menerusi filem “Everything Everywhere All at Once”.Filem tersebut turut menjuarai kategori Filem Terbaik.


PM semak perincian belanjawan, pastikan penyampaian terbaik

KUALA LUMPUR, 14 Mac- Perdana Menteri, Datuk Seri Anwar Ibrahim menegaskan beliau akan menyemak perincian Belanjawan MADANI.Menerusi catatan di Facebook, beliau yang juga Menteri Kewangan berkata ia bagi membantu memastikan tahap penyampaian yang terbaik."Ia juga bertujuan memastikan permasalahan rakyat disantuni dengan cekap dan adil."Langkah tersebut penting bagi memastikan manfaatnya sampai kepada rakyat serta golongan masyarakat yang disasarkan kerajaan," katanya.Belanjawan 2023, yang dibentangkan pada 24 Februari lepas, memperuntukkan sejumlah RM388.1 bilion dengan RM289.1 bilion untuk belanja mengurus dan RM99 bilion untuk belanja pembangunan termasuk RM2 bilion simpanan luar jangka. Pada 9 Mac, Rang Undang-Undang Perbekalan 2023 yang merupakan belanjawan pertama di bawah kepimpinan Anwar, diluluskan di peringkat dasar di Dewan Rakyat.


Program derma darah, sempena sambutan hari pembantu perubatan

KUALA NERUS, 14 Mac- Sambutan Hari Pembantu Perubatan Peringkat Negeri Terengganu 2023 diwarnai dengan program derma darah.Pengarah Kesihatan Terengganu, Datuk Dr. Kasemani Embong berkata ia disertai sepenuhnya petugas-petugas kesihatan dari seluruh negeri itu."Program tahunan yang kini memasuki tahun keempat penganjuran menjadi serampang dua mata bagi menampung keperluan Tabung Darah Hospital."Terengganu terbuka untuk menyumbang bekalan darah ke negeri-negeri lain sekiranya terdapat keperluan berbuat sedemikian," katanya kepada pemberita di sini.

(Terengganu terbuka untuk menyumbang bekalan darah ke negeri-negeri lainsekiranya terdapat keperluan berbuat sedemikian)


27 individu ditahan terlibat penyalahgunaan dadah

JOHOR BAHRU, 14 Mac- Johor bersama-sama Agensi Antidadah Kebangsaan (AADK) berjaya memberkas 27 individu dipercayai terlibat aktiviti penyalahgunaan dadah, menerusi operasi di Plentong, Pasir Gudang.Exco Kesihatan dan Perpaduan Johor, Ling Tian Soon berkata daripada jumlah itu, 20 suspek dikesan positif dadah, melibatkan syabu dan opiat. Suspek berusia antara 20 hingga 59 tahun.Tian Soon yang turut menyertai operasi tersebut memberitahu, gerak kerja operasi digerak mengikut aduan awam yang diterima.  "Operasi melibatkan 47 anggota AADK Johor, turut menahan suspek di kawasan pokok bakau berhampiran sungai, yang dikenal pasti menjadi sarang penagih dadah di kawasan berkenaan.  "17 mukim di Johor diklasifikasikan sebagai kawasan hotspot."Sasaran kerajaan mengurangkan kes di kawasan tersebut dalam masa lima tahun ini."Mukim yang mencatatkan jumlah penyalahgunaan dadah tertinggi, direkodkan di daerah Johor Bahru," katanya kepada pemberita di sini.

(Mukim yang mencatatkan jumlah penyalahgunaan dadah tertinggi, direkodkan di daerah Johor Bahru)


Kanak-kanak 11 tahun lemas di Pantai Damat

BACHOK, 14 Mac- Kanak-kanak lelaki 11 tahun dipercayai lemas ketika mandi bersama-sama lima lagi rakannya di Pantai Damat, di sini.Dalam kejadian pukul 5.30 petang semalam, Wan Muhammad Afif Danial Wan Mohd Nasir menghembuskan nafas terakhir selepas dibawa ke daratan.Menurut saksi, Azimah Abdul Manaf, mangsa masih bernafas ketika diselamatkan."Saya bersama-sama abang ipar membawa kanak-kanak tersebut ke daratan. ketika kami membawa mangsa ke daratan, mangsa masih bernafas dan meninggal dunia tidak lama kemudian," katanya kepada pemberita di sini. Sementara itu, Ketua Polis Daerah Bachok, Superintenden Mohamad Ismail Jamaluddin mengesahkan kejadian tersebut. Katanya, mayat kanak-kanak itu dibawa ke Hospital Raja Perempuan Zainab ll, Kota Bharu untuk bedah siasat.

(Katanya, mayat kanak-kanak itu dibawa ke Hospital Raja Perempuan Zainab ll, Kota Bharu untuk bedah siasat)


Sultan Selangor, Tengku Permaisuri ucap tahniah kepada Michelle Yeoh

SHAH ALAM, 14 Mac- Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin berkenan menzahirkan ucapan syabas dan tahniah di atas kejayaan Tan Sri Michelle Yeoh yang mengungguli kategori Pelakon Wanita Terbaik di Anugerah Akademi ke-95 (Oscars 2023) yang berlangsung di Los Angeles, Amerika Syarikat.Menurut Selangor Royal Office, Baginda berdua amat mengagumi usaha, bakat dan kejayaan yang diraih pelakon itu di persada antarabangsa, sekaligus mengharumkan nama Malaysia."Baginda berdua berharap kejayaan ini akan menjadi inspirasi kepada rakyat negara ini untuk terus menabur bakti dan jasa demi meletakkan Malaysia ke tahap terbaik di peringkat global dalam apa jua bidang," katanya.Terdahulu, pelakon berkenaan berjaya merangkul anugerah paling berprestij di Hollywood bagi kategori berkenaan, menerusi filem “Everything Everywhere All at Once”, yang turut menjuarai kategori Filem Terbaik.


Banjir Johor, Klinik Kesihatan Chaah terjejas teruk

JOHOR BAHRU, 14 Mac- Klinik Kesihatan Chaah, Segamat dikenal pasti sebagai fasiliti kesihatan paling terjejas selepas ditenggelami air akibat banjir di Johor.Exco Kesihatan dan Perpaduan, Ling Tian Soon berkata ia melibatkan kerosakan aset bernilai ratusan ribu ringgit. Bencana itu turut mengakibatkan kehilangan dan kerosakan rekod-rekod kesihatan pesakit.  "Pengoperasian Klinik Kesihatan Chaah yang mempunyai kira-kira 80 petugas, kini ditempatkan secara sementara di balai raya berdekatan.  "Klinik kesihatan itu menerima kira-kira 150 pesakit janji temu sehari, tidak termasuk rawatan secara hadir sendiri. "Fasiliti kesihatan tersebut kini sedang menjalani kerja pembersihan dan sedang menunggu peruntukan daripada Kementerian Kesihatan Malaysia (KKM) bagi kerja baik pulih," katanya kepada pemberita di sini. Secara keseluruhan, terdapat 30 fasiliti kesihatan yang terkesan akibat banjir di seluruh negeri, dengan jumlah tersebut berubah-ubah mengikut keadaan semasa paras air.

(Bencana itu turut mengakibatkan kehilangan dan kerosakan rekod-rekod kesihatan pesakit)


Sultan Selangor berangkat ke Majlis Santapan Malam

SHAH ALAM, 14 Mac- Sultan Selangor, Sultan Sharafuddin Idris Shah Al-Haj berkenaan berangkat pada Majlis Santapan Malam sempena istiadat pembukaan persidangan penggal keenam Dewan Negeri Selangor ke-14 di sini, malam tadi.  Majlis santapan malam itu dilaksanakan selepas terpaksa ditangguhkan sebelum ini akibat penularan COVID-19. Berangkat sama, Tengku Permaisuri Selangor, Tengku Permaisuri Norashikin.  Majlis yang berlangsung di Grand Ballroom, Hotel Concorde dihadiri Menteri Besar Selangor, Datuk Seri Amirudin Shari, Speaker Dewan Negeri Selangor, Ng Suee Lim dan semua Ahli Dewan Negeri Selangor.  Majlis santapan dan makan malam itu diserikan dengan persembahan kebudayaan dan nyanyian.


Banjir Johor, 128 PPS dibuka

KUALA LUMPUR, 13 Mac- Banjir di Johor menyebabkan sebanyak 128 pusat pemindahan sementara (PPS) dibuka, setakat pukul 10.47 malam tadi.Menurut portal InfoBencanaJKM, PPS berkenaan menempatkan 38,146 penduduk terjejas banjir daripada 10,884 keluarga."Daripada jumlah berkenaan, seramai 11,115 lelaki dewasa manakala 14,095 membabitkan perempuan dewasa."Seramai 4,733 kanak-kanak lelaki dan 4,449 lagi kanak-kanak perempuan."Setakat ini, hanya tiga negeri dilanda banjir iaitu Johor, Pahang dan Melaka."Di Pahang, hanya dua PPS dibuka. PPS berkenaan menempatkan 127 penduduk terjejas banjir daripada 44 keluarga."Melaka pula hanya terdapat satu PPS dibuka dan ia membabitkan 55 penduduk terjejas banjir daripada 13 keluarga," katanya.


Tonjolkan Malaysia sebagai "kota" ilmu & bakat

SHAH ALAM, 13 Mac- Kementerian Pendidikan Tinggi komited memperkasakan sektor pendidikan negara, selaras misi menempatkan Malaysia sebagai hab pendidikan global.Menteri bertanggungjawab, Datuk Seri Mohamed Khaled Nordin berkata Malaysia harus menonjolkan diri sebagai "kota" ilmu dan bakat. "Ia juga bertepatan dengan hasrat Kementerian Pendidikan Tinggi yang mahu mengembangkan usaha-usaha kita dalam pendidikan tinggi, terutamanya dalam soal pengantarabangsaan dan sebagainya dimainkan oleh pihak IPTS," kata Mohamed Khaled selepas Majlis Pelancaran Program 'Dual Campus' dan 'Double Degree' Management & Science University (MSU) di sini.Jelasnya, pelaksanaan program pengantarabangsaan bakal menarik minat negara lain menghantar kumpulan bakat terbaik mereka untuk diasuh dan digilap di negara ini. "Kita memang menggalakkan soal ini sebab kehadiran pelajar dalam universiti, kita membangun kematangan dan mengurus kedewasaan dia. Bila dia terdedah kepada komuniti, dia akan mempunyai banyak perspektif dalam dia berfikir," katanya.

(Jelasnya, pelaksanaan program pengantarabangsaan bakal menarik minat negara lain menghantar kumpulan bakat terbaik mereka untuk diasuh dan digilap di negara ini)


KPM teliti pindaan Seksyen 15 AUKU, benar mahasiswa berpolitik

KUALA LUMPUR, 13 Mac-Kementerian Pendidikan Tinggi (KPT) sedang meneliti pindaan terhadap Seksyen 15 Akta Universiti Kolej Universiti (AUKU) 1971 bagi membolehkan mahasiswa berpolitik dengan lebih bebas.Timbalan Menterinya, Datuk Mohammad Yusof Apdal, berkata perubahan itu adalah antara reformasi yang KPT usahakan untuk memberi tanggungjawab penuh dalam gerakan mahasiswa, terutama di institusi pengajian tinggi awam (IPTA)."Kita sudah buat beberapa perubahan, tujuh kali kita lakukan dan kini kita sedang berusaha membuat perubahan di bawah Seksyen 15 (AUKU) berhubung urusan kewangan dan untuk mereka berpolitik secara bebas, di mana mereka boleh menyertai sebagai parti politik, malah menjadi calon (pilihan raya),” katanya dalam sesi soal jawab di Dewan Rakyat hari ini.Beliau menjawab soalan tambahan Chow Yu Hui (PH-Raub) sama ada KPT akan mengembalikan kuasa autonomi kepada mahasiswa terutama membolehkan mereka mengadakan sendiri pilihan raya kampus, berbanding dikelola oleh Hal Ehwal Pelajar (HEP).

(Timbalan Menteri Pendidikan Tinggi, Datuk Mohammad Yusof Apdal)


UPTM perlu main peranan lahirkan profesional beretika-Zahid

KUALA LUMPUR, 13 Mac- Timbalan Perdana Menteri, Datuk Seri Ahmad Zahid Hamidi menggesa Universiti Poly-Tech Malaysia (UPTM) memainkan peranan pencetus perubahan dalam misi membangunkan profesional beretika, holistik serta menguasai teknologi kontemporari.Bagi tujuan itu, beliau yang juga Menteri Kemajuan Desa dan Wilayah menyarankan agar UPTM memberikan tumpuan kepada usaha transformasi kemahiran tatacara kerja dan kualiti pengajaran warga kerja selari adunan terkini.Katanya lagi, penerapan nilai budaya kerja cemerlang serta penyampaian perkhidmatan yang cekap serta berkesan akan menjadikan UPTM lebih disegani."Selain itu, bertepatan dengan keperluan dalam era Revolusi Industri 4.0, UPTM perlu melaksanakan transformasi digital agar terus relevan dengan keperluan semasa dan jangkaan pemegang taruh".Teks ucapan beliau dibacakan Timbalan Menteri Kemajuan Desa dan Wilayah, Datuk Rubiah Wang."Melalui penaiktarafan ini, sektor pendidikan tinggi Negara diperlihatkan pada landasan yang betul bagi merealisasi serta mendokong Pelan Pembangunan Pendidikan Malaysia bagi Pendidikan Tinggi 2015-2025. UPTM harus merancang dan merangka pelan strategik terbaik untuk tempoh jangka pendek dan berterusan berkaitan kaedah penghasilkan graduan bertaraf global", katanya.Sebelum diberi penarafan sebagai universiti penuh, UPTM sebelum ini dikenali sebagai Kolej Universiti Poly-Tech MARA.Timbalan Perdana Menteri berkata, dengan penaiktarafan itu, beliau juga mahu UPTM memperkasakan kerjasama strategik dengan pemain industri, agensi atau syarikat kerana langkah itu mampu meningkatkan peluang graduan mendapat pekerjaan selepas tamat pengajian.

(Timbalan Menteri Kemajuan Desa dan Wilayah, Datuk Rubiah Wang/Foto RTM)


Agong, Permaisuri zahir ucapan tahniah kepada Michelle Yeoh

KUALA LUMPUR, 13 Mac-Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan ucapan tahniah kepada Tan Sri Michelle Yeoh atas kejayaan merangkul trofi Pelakon Wanita Terbaik pada Anugerah Akademi (Oskar) Ke-95. Raja Permaisuri Agong, Tunku Hajah Azizah Aminah Maimunah Iskandariah turut menzahirkan ucapan tahniah kepada aktres kelahiran Ipoh itu.Menerusi catatan di laman Facebook rasmi Istana Negara, Seri Paduka Baginda berdua menzahirkan sukacita dan bangga atas kejayaan itu, sekali gus mengharumkan nama Malaysia di persada dunia. Aktres berusia 60 tahun itu memenangi trofi Pelakon Wanita Terbaik Dalam Filem Muzikal atau Komedi menerusi filem lakonannya dalam filem 'Everything Everywhere All At Once'.Michelle menewaskan calon lain termasuk Lesley Manville menerusi filem 'Mrs Harris Goes to Paris', Margot Robbie (Babylon), Anya Taylor-Joy (The Menu) dan Emma Thompson (Good Luck to You, Leo Grande).

(Tan Sri Michelle Yeoh memenangi Oscar menerusi lakaonan di filem 'Everything Everywhere All At Once'/ Foto AFP)


PM ucap tahniah kejayaan rangkul Oskar

KUALA LUMPUR, 13 Mac- Perdana Menteri, Datuk Seri Anwar Ibrahim mengucapkan tahniah kepada Tan Sri Michelle Yeoh atas kejayaan memenangi Anugerah Akademi (Oskar) ke-95 menerusi filem drama komedi “Everything Everywhere All at Once”.Memuat naik ucapan dalam akaun Facebook, Anwar menyifatkan pencapaian pelakon kelahiran Ipoh, Perak itu mengharumkan nama negara di pentas antarabangsa.Beliau berharap kejayaan ini terus memberi inspirasi kepada semua penggiat seni dan perfileman tempatan."Sekali lagi tahniah dan syabas daripada seluruh rakyat Malaysia," tambah Anwar. Sementar itu Menteri Komunikasi dan Digital, Fahmi Fadzil turut mengucapkan tahniah kepada Yeoh atas kejayaan dinobatkan Pelakon Wanita Terbaik. Fahmi menerusi hantaran di Facebook rasmi menyifatkan kejayaan di majlis berprestij itu sebagai sangat membanggakan.“Tahniah buat Tan Sri Michelle Yeoh atas kejayaan yang sangat membanggakan,” katanya yang berkongsi hantaran Perbadanan Kemajuan Filem Nasional Malaysia (FINAS).Dalam hantaran itu, FINAS merakamkan ucapan tahniah dan syabas buat Yeoh atas kejayaan mencipta detik bersejarah merangkul Anugerah Akademi.


Perbelanjaan dan import telur ayam ditanggung sepenuhnya syarikat pengimport

PUTRAJAYA, 13 Mac - Kelulusan khas sementara pengimportan telur ayam tidak melibatkan dana awam. Perkara itu dimaklumkan Kementerian Pertanian dan Keterjaminan Makanan menerusi kenyataan. Diperjelaskan sebarang perbelanjaan dan risiko untuk mengimport telur ayam ditanggung sepenuhnya syarikat pengimport.Kerajaan tidak ada memberikan subsidi kepada telur ayam import sepertimana yang dinikmati pengeluar telur ayam tempatan. "Pada 6 Disember lepas, Menteri Pertanian dan Keterjaminan Makanan Datuk Seri Mohamad Sabu mengumumkan kebenaran bagi mengimport telur dari sumber luar sebagai langkah sementara mengatasi kekurangan bekalan telur. Kelulusan khas sementara sehingga 30 Jun 2023 diberikan kepada syarikat J&E Advance Tech Sdn Bhd dan syarikat pengeksport telur di India yang mempunyai kapasiti pembekalan dan juga sedang membekalkan telur ke Qatar ketika Piala Dunia 2022," menurut kenyataan itu.

Bagi memastikan rakyat menerima telur ayam import yang selamat dan bebas penyakit, Jabatan Perkhidmatan Kuarantin dan Pemeriksaan Malaysia (Maqis) dan Jabatan Perkhidmatan Veterinar melaksanakan kawalan kemasukan telur ayam import di pintu masuk negara.Kawalan adalah secara ujian Hold, Test and Release (HTR) merangkumi ujian PCR untuk pengesanan bakteria Salmonella, virus Newcastle Disease dan Avian Influenza.Hanya telur ayam yang lepas ujian HTR sahaja dibenarkan masuk ke negara ini. Setakat ini tiada telur ayam yang diimport gagal ujian ini. Berdasarkan rekod DVS, usaha Kerajaan Perpaduan untuk mengatasi kekurangan bekalan telur ayam dalam negara sejak Januari lepas telah mula menunjukkan perkembangan positif.Berdasarkan rekod itu, Malaysia mengalami kekurangan telur ayam sebanyak 118,272,070 biji pada Oktober 2022; 157,543,291 biji (November 2022); 1,282,094 biji (Disember 2022) namun mengalami pertambahan 160,649,928 biji pada Januari tahun ini.“Kerajaan akan sentiasa memastikan langkah-langkah proaktif untuk memastikan bekalan makanan dalam negara sentiasa mencukupi dan terjamin,” katanya.


4 penghuni pondok pemulihan dadah didakwa cederakan lelaki

KOTA BHARU, 13 Mac-Empat penghuni di sebuah pondok pemulihan dadah persendirian didakwa di Mahkamah Sesyen di sini hari ini atas pertuduhan mendatangkan kecederaan terhadap seorang lelaki pada 1 Mac lalu.Keempat-empat tertuduh, Ahmad Afzam Ibrahim,31 tahun, Muhammad Firdaus Muhammad Zulkifli, 21 tahun Mohamad Aniq Zamri, 33 tahun dan Muhammad Ifran Hisam, 30 tahun masing-masing mengaku tidak bersalah selepas pertuduhan terhadap mereka dibacakan di hadapan Hakim Mohd. Zul Zakiqudin Zulkifli.Mengikut pertuduhan, mereka didakwa bersama-sama dengan sengaja menyebabkan kecederaan parah dengan menggunakan sebatang rotan terhadap Wan Aminullah Wan Ibrahim,51.Kesalahan dilakukan pada jam lebih kurang 9.30 malam di dalam bilik asrama di Pondok Pemulihan Dadah Persendirian, Tok Bali Bachok. Mereka didakwa mengikut Seksyen 326 Kanun Keseksaan dan dibaca bersama Seksyen 34 kanun sama yang memperuntukan hukuman penjara sehingga 20 tahun, denda atau sebat jika sabit kesalahan.Pendakwaan dikendalikan oleh Timbalan Pendakwa Raya, Nurul Hanini Wan Ahmad Shukry manakala kesemua tertuduh diwakili peguam, Ahmad Adha Amir Yasser Amri.Terdahulu, Nurul Hanini tidak menawarkan jaminan terhadap keempat-empat tertuduh kerana pertuduhan di bawah Seksyen 326 Kanun Keseksaan dibolehkan tiada jaminan ditetapkan terhadap tertuduh.Ahmad Adha dalam rayuannya memohon satu jaminan dibenarkan untuk keempat-empat anak guamnya.Mahkamah kemudiannya menetapkan jaminan sebanyak RM8,000 untuk setiap tertuduh dengan seorang penjamin termasuk syarat tambahan iaitu tertuduh perlu melapor diri di balai polis terdekat selain tidak mengganggu mangsa.Mahkamah menetapkan 17 April depan untuk sebutan semula kes.


Tiada sebarang akaun media sosial diarah tutup - Fahmi

JOHOR BAHRU, 13 Mac-Kerajaan tidak pernah menutup sebarang akaun media sosial yang mengkritik kerajaan Perpaduan dan kepimpinan Perdana Menteri, Datuk Seri Anwar Ibrahim.Menteri Komunikasi dan Digital, Fahmi Fadzil berkata kerajaan bersikap terbuka dalam kebebasan bersuara oleh setiap rakyat tanpa mengira ideologi politik, namun kebebasan itu bukan melibatkan kenyataan atau perkongsian berunsur fitnah."kita mesti berhati-hati dalam menggunakan media sosial kita ada hak bersuara, hak ekspresi, hak untuk menggunakan teknologi perkhidmat dalam talian disediakan ini, tapi kita ada undang-undang jadi aspek celik digital sangat penting", katanya.Beliau berkata demikian selepas menyantuni mangsa banjir di Kampung Sungai Tiram, Johor Bahru. Katanya lagi, dakwaan mengatakan kerajaan Perpaduan bersifat kuku besi hanya tohmahan jahat yang dibuat oleh musuh politik.


KKD pandang serius isu keselamatan artis luar negara

JOHOR BAHRU, 13 Mac- Kementerian Komunikasi dan Digital (KKD) menyerahkan siasatan kepada polis berhubung dakwaan kumpulan Radja yang mendakwa menerima ugutan bunuh dan dilemparkan kata-kata kesat.Menteri Fahmi Fadzil berkata pihaknya mengamalkan dasar terbuka dalam pelbagai perkara termasuk bidang seni."Bagi saya, pihak polis telah membuat kenyataan bahawa mereka akan siasat dan difahamkan ada tangkapan beberapa individu; daripada aspek siasatan kita serah kepada polis," katanya selepas menyampaikan bantuan pascabanjir kepada penduduk Kampung Sungai Tiram, Johor Bahru.Semalam media melaporkan polis menahan dua lelaki bagi membantu siasatan berhubung kumpulan muzik Indonesia, Radja mendakwa dihambur kata-kata kesat serta diugut bunuh, dalam kejadian malam semalam.

Mereka ditahan selepas menyerah diri di Ibu Pejabat Polis Daerah (IPD) Johor Bahru Selatan (JBS), semalam.

(Menteri Komunikasi dan Digital, Fahmi Fadzil/Foto RTM)